Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir leis an gComhbheartas Iascaigh /* COIM/2011/0425 leagan deireanach - 2011/0195 (COD) */





MEABHRÁN MÍNIÚCHÁIN 1. COMHTHÉACS AN TOGRA · Comhthéacs ginearálta Sa bhliain 2009, rinne an Coimisiún anailís ar fheidhmiú an Chomhbheartais Iascaigh bunaithe ar an bPáipéar Uaine ar Athchóiriú an Chomhbheartais Iascaigh[1]. Bhain an Coimisiún de thátal as nár comhlíonadh na cuspóirí chun iascach inbhuanaithe a bhaint amach i ngach gné den Chomhbheartas (gnéithe comhshaoil, eacnamaíocha agus sóisialta), ainneoin an dul chun cinn atá déanta ó tharla athchóiriú na bliana 2002 i leith, agus tugadh le fios sa Pháipéar Uaine sraith d'easnaimh struchtúracha sa Chomhbheartas Iascaigh reatha. Thacaigh Parlaimint na hEorpa agus Comhairle na nAirí leis an gconclúid sin. I roinnt mhaith tuairimí a cuireadh in iúl sa díospóireacht phoiblí idir Aibreán 2009 agus Samhain 2010, agus i staidéir agus i meastóireachtaí sonracha, deimhníodh arís is arís eile an measúnú foriomlán sa Pháipéar Uaine agus chabhraigh siad leis na laigí a gcaithfear aghaidh a thabhairt orthu tríd an athchóiriú a shainaithint. · Forais agus cuspóirí an togra Tá gá leis an gComhbheartas Iascaigh a athchóiriú ó bhun tríd an rialachán reatha, Rialachán (CE) Uimh. 2371/2002 ón gComhairle an 20 Nollaig 2002 maidir le caomhnú agus saothrú inbhuanaithe acmhainní iascaigh faoin gComhbheartas Iascaigh, a aisghairm agus an Comhbheartas Iascaigh nua a ghlacfaidh Parlaimint na hEorpa agus an Chomhairle ar bhonn an togra seo a chur ina ionad an 1 Eanáir 2013. Is iad na príomhfhadhbanna a bhaineann leis an gComhbheartas Iascaigh: – Nach bhfuil na cuspóirí sách dírithe ar inbhuanaitheacht chomhshaoil, eacnamaíoch agus shóisialta. – Leibhéil arda d'ábhar muirí aischurtha nach féidir glacadh leo. – Tá formhór mór de stoic an Aontais róshaothraithe mar gheall ar ró-acmhainn iascaireachta na gcabhlach, ró-iascaireacht, gabhálacha iomlána incheadaithe (TACanna) atá socraithe ar leibhéal ró-ard, agus comhlíonadh íseal. – Tá roinnt mhaith cabhlach thíos le brabúsacht íseal agus stóinseacht eacnamaíoch íseal. – Níl ceisteanna comhshaoil sách comhtháite leis an mbeartas. – Easpa sonraí iontaofa chun measúnú a dhéanamh ar na stoic agus ar na cabhlaigh ar fad. – Tá tacaíocht airgeadais phoiblí shuntasach á tabhairt d’iascach nach gcabhraíonn le cuspóirí an Chomhbheartais Iascaigh a bhaint amach. – Níl gníomhaíochtaí iascaireachta mealltach agus tá meath ag teacht ar chuid de na pobail chósta a bhíonn ag brath ar an iascaireacht. – Micreabhainistíocht ó bharr anuas ar leibhéal an Aontais, nach bhfuil solúbtha ná curtha in oiriúint do dhálaí réigiúnacha agus áitiúla. – Gan dóthain forbartha a bheith déanta ar dhobharshaothrú san Aontas. – Reachtaíocht agus bainistíocht atá costasach agus thar a bheith casta, rud a chothaíonn easpa comhlíontachta. – Dúshláin a bhaineann leis an domhandú agus le hidirspleáchas méadaithe atá os comhair an bheartais trádála. Tá údar leis an togra seo le haghaidh bunrialacháin nua toisc go bhfuil gá leis na bearta seo a leanas: – cuspóirí an Chomhbheartais Iascaigh a bheachtú. – cur le comhsheasmhacht idir na tionscnaimh bheartais atá cumhdaithe ag an gComhbheartas Iascaigh. – acmhainní bitheolaíocha na mara a chaomhnú níos fearr; tá gá go háirithe le pleananna ilbhliantúla do bhainistíocht iascaigh agus deireadh a chur le hábhar muirí aischurtha. – cur le beartais chomhshaoil agus éiceachórais faoin gComhbheartas Iascaigh. – foráil a dhéanamh maidir le réigiúnú beart a bhaineann le cur chuige bunaithe ar imchuacha farraige faoi cholún an chaomhnaithe. – bailiú sonraí agus comhairle eolaíoch a neartú do bhonn eolais an bheartais caomhnaithe. – an beartas seachtrach a chomhtháthú go hiomlán leis an gComhbheartas Iascaigh. – forbairt an dobharshaothraithe a chur chun cinn. – athchóiriú a dhéanamh ar bheartas cómhargaidh an Chomhbheartais Iascaigh. – creat dlíthiúil a sholáthar d’ionstraim airgeadais nua faoi 2014 a thacóidh le cuspóirí an Chomhbheartais Iascaigh agus le cuspóirí Chlár 2020 an AE. – rannpháirtíocht páirtithe leasmhara a fheabhsú agus a chuíchóiriú tuilleadh. – an réimeas rialaithe nua ar glacadh leis le déanaí a ionchorprú sa Chomhbheartas Iascaigh. Is é cuspóir foriomlán an togra gníomhaíochtaí iascaireachta agus dobharshaothraithe a áirithiú a sholáthraíonn dálaí comhshaoil fadtéarmacha inbhuanaithe agus a chuireann le hinfhaighteacht soláthairtí bia. Beidh an beartas dírithe ar shaothrú bheo-acmhainní bitheolaíocha na mara a chothabhálann agus a athbhunaíonn acmhainní éisc ar leibhéil atá in ann an uastáirgeacht inbhuanaithe a tháirgeadh, tráth nach déanaí ná 2015. Cuirfidh an Comhbheartas Iascaigh an cur chuige réamhchúraim agus an cur chuige éiceachórais maidir le bainistíocht iascaigh i bhfeidhm. Glacfaidh an Coimisiún, i gcomhcheangal leis an togra seo, Teachtaireacht uileghabhálach maidir leis an gComhbheartas Iascaigh amach anseo, togra le haghaidh Rialacháin maidir le comheagraíocht na margaí i dtáirgí iascaigh agus dobharshaothraithe, Teachtaireacht maidir le gné sheachtrach an Chomhbheartais Iascaigh, agus tuarascáil ar chodanna sonracha de Rialachán (CE) Uimh. 2371/2002 ón gComhairle an 20 Nollaig 2002 maidir le caomhnú agus saothrú inbhuanaithe acmhainní iascaigh faoin gComhbheartas Iascaigh. · Forálacha atá ann cheana i réimse an togra Is é Rialachán (CE) Uimh. 2371/2002 ón gComhairle an 20 Nollaig 2002 maidir le caomhnú agus saothrú inbhuanaithe acmhainní iascaigh faoin gComhbheartas Iascaigh, an creat rialúcháin ginearálta reatha don Chomhbheartas Iascaigh. Ba cheart an togra seo a chur in ionad an Rialacháin sin. Rialachán (CE) Uimh. 850/98 ón gComhairle an 30 Márta 1998 maidir le hacmhainní iascaigh a chaomhnú trí bhearta teicniúla chun óg-orgánaigh mhuirí a chosaint[2]. Rialachán (CE) Uimh. 104/2000 ón gComhairle an 17 Nollaig 1999 maidir le comheagraíocht na margaí i dtáirgí iascaigh agus dobharshaothraithe[3]. Rialachán (CE) Uimh. 2187/2005 ón gComhairle an 21 Nollaig 2005 maidir le hacmhainní iascaigh a chaomhnú trí bhearta teicniúla i Muir Bhailt, sna Belts agus in Øresund, ag leasú Rialachán (CE) Uimh. 1434/98 agus ag aisghairm Rialachán (CE) Uimh. 88/98[4]. Rialachán (CE) Uimh. 1198/2006 ón gComhairle an 27 Iúil 2006 maidir leis an gCiste Eorpach Iascaigh[5]. Rialachán (CE) Uimh. 1967/2006 ón gComhairle an 21 Nollaig 2006 maidir le bearta bainistíochta i leith saothrú inbhuanaithe acmhainní iascaigh sa Mheánmhuir, ag leasú Rialachán (CEE) Uimh. 2847/93 agus ag aisghairm Rialachán (CE) Uimh. 1626/94 [6]. Rialachán (CE) Uimh. 199/2008 ón gComhairle an 25 Feabhra 2008 maidir le creat Comhphobail a bhunú chun sonraí in earnáil an iascaigh a bhailiú, a bhainistiú agus a úsáid agus le haghaidh tacaíochta do chomhairle eolaíoch maidir leis an gComhbheartas Iascaigh [7]. Rialachán (CE) Uimh. 1005/2008 ón gComhairle an 29 Meán Fómhair 2008 lena mbunaítear córas Comhphobail chun iascaireacht neamhdhleathach, neamhthuairiscithe agus neamhrialáilte a chosc, a dhíspreagadh agus a dhíothú, lena leasaítear Rialacháin (CEE) Uimh. 2847/93, (CE) Uimh. 1936/2001 agus (CE) Uimh. 601/2004 agus lena n‑aisghairtear Rialacháin (CE) Uimh. 1093/94 agus (CE) Uimh. 1447/1999[8]. Rialachán (CE) Uimh. 1224/2009 ón gComhairle an 20 Samhain 2009 lena mbunaítear córas rialaithe Comhphobail d'fhonn comhlíonadh rialacha an Chomhbheartais Iascaigh a áirithiú, lena leasaítear Rialacháin (CE) Uimh. 847/96, (CE) Uimh. 2371/2002, (CE) Uimh. 811/2004, (CE) Uimh. 768/2005, (CE) Uimh. 2115/2005, (CE) Uimh. 2166/2005, (CE) Uimh. 388/2006, (CE) Uimh. 509/2007, (CE) Uimh. 676/2007, (CE) Uimh. 1098/2007, (CE) Uimh. 1300/2008, (CE) Uimh. 1342/2008 agus lena n‑aisghairtear (CEE) Uimh. 2847/93, (CE) Uimh. 1627/94 agus (CE) Uimh. 1966/2006[9]. Cinneadh (CE) Uimh. 2004/585 ón gComhairle an 19 Iúil 2004 lena mbunaítear Comhairlí Comhairleacha Réigiúnacha faoin gComhbheartas Iascaigh[10]. · Comhsheasmhacht le beartais agus cuspóirí eile an Aontais Tá an togra agus cuspóirí an togra comhsheasmhach le beartais eile an Aontais, go háirithe, beartais chomhshaoil, shóisialta, réigiúnacha, forbartha, talmhaíochta, mhargaidh agus trádála, airgeadais, taighde agus nuálaíochta, sláinte agus cosanta tomhaltóirí agus le cuspóirí na mbeartas sin. 2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS NA MEASÚNUITHE TIONCHAIR · Comhairliúchán leis na páirtithe leasmhara Modhanna comhairliúcháin, na príomhearnálacha ar díríodh orthu agus próifíl ghinearálta na bhfreagróirí I rith 2009 agus 2010, léirigh comhairliúchán a rinneadh faoin athchóiriú trí thuairimí a tugadh ar an idirlíon agus roinnt mhaith cruinnithe le páirtithe leasmhara go raibh tacaíocht trí chéile ann don athchóiriú. Chuir Parlaimint na hEorpa, Coiste Eacnamaíoch agus Sóisialta na hEorpa agus Coiste na Réigiún tuairimí faoin bPáipéar Uaine isteach freisin. Phléigh Comhairle na nAirí an t‑athchóiriú roinnt uaireanta. Tugadh achoimre ar an gcomhairliúchán poiblí sa doiciméad Systhesis of the Consultation on the Reform of the Common Fisheries Policy[11]. Achoimre ar na freagraí agus mar a cuireadh san áireamh iad Bhí na tuairimí seo a leanas mar bhunús le freagraí; simpliú, an chinnteoireacht a chur in oiriúint do Chonradh Liospóin, an cur chuige fadtéarmach maidir le caomhnú agus bainistíocht acmhainní a neartú lena n‑áirítear dul i ngleic le fadhb an ábhair mhuirí aischurtha, réigiúnú, rannpháirtíocht bhreise na bpáirtithe leasmhara agus lucht tionscail a bheith níos freagraí. Is iondúil go bhféachtar ar chobhsaíocht choibhneasta mar cholún lárnach den Chomhbheartas Iascaigh, go háirithe i gcás na mBallstát. Meastar go bhfuil iascach ar scála beag agus iascach cósta tábhachtach ach níor léiríodh ach tacaíocht theoranta don smaoineamh réimeas difreálaithe a chur ar bun a bheadh níos cuimsithí ná na forálacha dlí reatha. Mheas roinnt mhaith daoine go bhfuil cineálacha cur chuige atá bunaithe níos mó ar an margadh maidir le bainistíocht cabhlach agus an beartas margaidh úsáideach chun inbhuanaitheacht a spreagadh. Maidir le beartas seachtrach agus bearta idirnáisiúnta, aithníodh an gá le bheith ar chomhréim go hiomlán le prionsabail agus le cuspóirí an Chomhbheartais Iascaigh. Léiríodh tacaíocht láidir do mhaoiniú poiblí a dhíriú níos mó ar chuspóirí beartais. Bhí tábhacht ag baint le dobharshaothrú i dtuairim a lán de na rannpháirtithe. I bhforbairt an togra, thug an Coimisiún aird chuí ar na tuairimí a tugadh sa chomhairliúchán, go háirithe maidir leis na dálaí comhshaoil a chruthú chun inbhuanaitheacht a bhaint amach agus cuspóir na huastáirgeachta inbhuanaithe a chomhdhlúthú, dearcadh fadtéarmach neartaithe, réigiúnú agus rannpháirtíocht bhreise na bpáirtithe leasmhara, agus tuilleadh ionstraimí atá bunaithe ar an margadh a thabhairt isteach agus saintréithe ar leith na gcabhlach mionscála a chur san áireamh. Léirítear an tábhacht a bhaineann le dobharshaothrú sa togra chomh maith. · Bailiú agus úsáid saineolais Baineadh leas as saineolas seachtrach chomh maith leis an méid atá ar eolas cheana féin faoin mbeartas, lena n‑áirítear comhairle (bhliantúil) ón gComhairle Idirnáisiúnta um Thaiscéalaíocht na Mara (ICES) agus ón gCoiste Eolaíoch, Teicniúil agus Eacnamaíoch Iascaigh (STECF) chomh maith le sraith staidéar agus tionscadal taighde. Foilsítear sainchomhairle agus staidéir atá ar fáil don phobal ar shuíomh Gréasáin DG MARE. · Measúnú tionchair Maidir leis an Measúnú Tionchair, sainaithníodh roghanna éagsúla do phacáiste athchóirithe an Chomhbheartais Iascaigh. Cuimsíonn na roghanna ar fad inbhuanaitheacht chomhshaoil mar réamhchoinníoll maidir le hinbhuanaitheacht iomlán. San anailís ar thionchair ó thaobh na modheolaíochta de úsáideadh táscairí feidhmíochta chun tionchair na roghanna a mheas. Rinneadh anailís ar thionchair na roghanna ar fad agus cuireadh i gcomparáid iad le hanailís ar an rogha sin ar a dtugtar status quo. Mar thoradh air sin, bhíothas in ann dhá rogha tosaíochta mar atá léirithe sa tuarascáil ar an measúnú tionchair a aithint. Tá an dá rogha cosúil le chéile sa mhéid is go bhfuil siad dírithe ar inbhuanaitheacht chomhshaoil agus go gcruthaíonn siad dóthain solúbthachta ag an am céanna chun am a thabhairt don earnáil iascaireachta dul in oiriúint do chuspóirí comhshaoil inbhuanaithe. 3. EILIMINTÍ DLÍ AN TOGRA Bunús dlí Airteagal 43(2) den Chonradh ar Fheidhmiú an Aontais Eorpaigh. Prionsabal na coimhdeachta Tá forálacha sa togra a bhaineann le caomhnú acmhainní bitheolaíocha na mara faoi réir inniúlacht eisiach an Aontais, agus dá bhrí sin, níl feidhm ag prionsabal na coimhdeachta maidir leis na forálacha sin. Is faoi inniúlacht chomhroinnte idir an tAontas agus na Ballstáit a thagann forálacha sa togra seo a bhaineann le dobharshaothrú agus leis an ngá le treoirlínte straitéiseacha a bhunú don Aontas maidir le comhthosaíochtaí agus comhspriocanna a bhunú chun gníomhaíochtaí dobharshaothraithe a fhorbairt. Beidh treoirlínte straitéiseacha neamhcheangailteacha de chuid an Aontais ina mbunús le pleananna straitéiseacha náisiúnta ilbhliantúla, agus cuirfear san áireamh gur féidir le roghanna straitéiseacha a dhéantar ar an leibhéal náisiúnta tionchar a imirt ar fhorbairt gníomhaíochtaí dobharshaothraithe i mBallstáit chomharsanacha. Is faoi inniúlacht chomhroinnte idir an tAontas agus na Ballstáit a thagann forálacha sa togra a bhaineann le Comheagraíocht na Margaí. Ar roinnt de na cuspóirí le comheagraíocht na margaí tá breis iomaíochta do thionscal iascaigh agus dobharshaothraithe an Aontais, feabhas ar thrédhearcacht na margaí agus rannchuidiú le cothrom iomaíochta a áirithiú do na táirgí uile a chuirtear ar mhargadh an Aontais. Le go mbainfear amach na cuspóirí sin ní mór do na bearta a bheith comhréireach ar fud an Aontais, lena n-áirítear bearta maidir le heagrú an tionscail, cobhsú na margaí agus caighdeáin mhargaíochta, agus ceanglais faisnéise do thomhaltóirí. Urramaítear prionsabal na coimhdeachta, dá bhrí sin, sa togra seo. Prionsabal na comhréireachta Comhlíonann an togra prionsabal na comhréireachta ar an gcúis seo a leanas: Is comhbheartas atá sa Chomhbheartas Iascaigh agus ba cheart é a chur chun feidhme, dá bhrí sin, trí Rialachán arna ghlacadh ag Parlaimint na hEorpa agus ag an gComhairle. Is gá agus is cuí rialacha a leagan síos maidir le caomhnú agus saothrú acmhainní bitheolaíocha na mara d’fhonn an cuspóir bunúsach a bhaint amach, is é sin tionscal na hiascaireachta agus tionscal an dobharshaothraithe a áirithiú a sholáthraíonn dálaí eacnamaíocha, comhshaoil agus sóisialta fadtéarmacha agus inbhuanaithe agus a chuireann le hinfhaighteacht soláthairtí bia. Ní théann an Rialachán seo thar a bhfuil riachtanach chun an cuspóir sin a bhaint amach. Tríd an gcur chuige réigiúnaithe atá beartaithe, tabharfar de chumhacht do na Ballstáit glacadh leis na bearta caomhnaithe agus teicniúla is gá chun na cuspóirí agus spriocanna atá leagtha amach sna Rialacháin arna nglacadh ag reachtóir an Aontais a bhaint amach, bunaithe ar na bearta éagsúla atá ar fáil faoi bheartas caomhnaithe an Chomhbheartais Iascaigh. Cruthóidh sé sin solúbthacht réigiúnach maidir le cur i bhfeidhm reachtaíocht an Aontais. Anuas air sin, tá cead fós ag Ballstáit deiseanna iascaireachta arna gcionroinnt ag an gComhairle a chionroinnt ar réigiúin nó ar oibreoirí de réir mar is cuí leo, agus beidh neart solúbthachta ag Ballstáit maidir le cinntí a bhaineann leis an tsamhail shóisialta/eacnamaíoch is rogha leo chun leas a bhaint as a gcuid deiseanna iascaireachta cionroinnte. 4. EILIMINTÍ ROGHNACHA · Míniú mionsonraithe ar an togra Tugann an Coimisiún athruithe suntasacha ar an gComhbheartas Iascaigh isteach sa togra seo. Tá an togra mínithe go mionchruinn sa roinn seo. Forálacha Ginearálta Is é cuspóir foriomlán an Chomhbheartais Iascaigh a áirithiú go soláthraíonn gníomhaíochtaí iascaireachta agus dobharshaothraithe dálaí comhshaoil atá inbhuanaithe agus fadtéarmach, ar réamhriachtanais iad chun tionscal iascaireachta atá inbhuanaithe ó thaobh cúrsaí sóisialta agus eacnamaíocha de agus a chuireann le hinfhaighteacht bia a bhaint amach. Maidir leis na spriocanna uaillmhianacha i leith acmhainní a chomhlíonann oibleagáid idirnáisiúnta an Aontais chun an uastáirgeacht inbhuanaithe a bhaint amach faoin mbliain 2015, léirítear sa mheasúnú tionchair gur féidir leo feabhas tábhachtach a chur ar stoic, as a dtiocfaidh feabhsuithe suntasacha eacnamaíocha agus sóisialta. Leagann na torthaí dearfacha seo ón measúnú tionchair béim ar phrionsabal na hinbhuanaitheachta éiceolaíochta mar riachtanas d’inbhuanaitheacht eacnamaíoch agus shóisialta fhadtéarmach. Cuirfear le dea-stádas comhshaoil na bhfarraigí faoin Treoir Réime um Straitéis Mhuirí, trí ghabhálacha de thaisme a laghdú, trí dheireadh a chur le hábhar muirí aischurtha agus tríd an tionchar díobhálach ar éiceachórais na mara a íoslaghdú in éineacht le cur chuige réamhchúraim agus cur chuige éiceachórais. Rochtain ar uiscí Daingnítear prionsabal na comhrochtana ar uiscí leis an togra, agus caitear ar an gcaoi chéanna le soithí tríú tír a bhfuil rochtain acu ar uiscí an Aontais. Beartaíonn an Coimisiún leathnú a dhéanamh ar na srianta reatha ar an gceart iascaireachta laistigh den 12 mhuirmhíle faoi 2022. Laghdaigh na srianta sin brú iascaireachta sna limistéir is mó atá íogair ó thaobh cúrsaí bitheolaíochta de, agus chuir siad le cobhsaíocht eacnamaíoch i gcás gníomhaíochtaí iascaireachta cósta ar mionscála. Beartaíonn an Coimisiún srianta sonracha a thabhairt isteach sa rialachán seo, srianta maidir leis an 100 muirmhíle timpeall na nAsór, Mhaidéara agus na nOileán Canárach, atá leagtha síos i Rialachán (CE) Uimh. 1954/2003[12]. Tá údar leo chun staid leochaileach bhitheolaíochta na n‑uiscí mórthimpeall na n‑oileán sin a chosaint agus i bhfianaise Airteagal 349 den Chonradh, tríd an staid struchtúrach, shóisialta agus eacnamaíoch agus an gá le geilleagar áitiúil na n‑oileán sin a chosaint a chur san áireamh. Acmhainní bitheolaíocha na mara a chaomhnú Is é caomhnú acmhainní bitheolaíocha na mara an colún bunúsach chun cuspóirí an Chomhbheartais Iascaigh a bhaint amach. Tá pleananna bainistíochta ilbhliantúla chun acmhainní a bhainistiú ar leibhéil atá in ann an uastáirgeacht inbhuanaithe a tháirgeadh ríthábhachtach ó thaobh caomhnaithe de. Ní mór dóibh athrú i dtreo pleananna atá bunaithe ar iascach nuair is féidir, pleananna ina gclúdaítear breis stoc agus gan an oiread pleananna i gceist. Déantar stoic nach bhfuil faoi phleananna a bhainistiú trí dheiseanna iascaireachta arna socrú ag an gComhairle agus trí bhearta eile. Gné lárnach eile den togra caomhnaithe is ea deireadh a chur le cleachtas an ábhair mhuirí aischurtha agus gabhálacha de thaisme a laghdú. Tugtar isteach leis an togra oibleagáid chun na gabhálacha uile de stoic shonraithe a thabhairt i dtír, lena mbaineann amlíne bheacht lena cur chun feidhme i gcomhar le roinnt beart tionlacain. Clúdaítear sa togra seo na príomhphrionsabail maidir le bearta caomhnaithe teicniúla is infheidhme maidir le hiascach freisin. Maidir leis na pleananna ilbhliantúla agus na bearta caomhnaithe teicniúla, samhlaíonn an Coimisiún go mbeidh micreabhainistíocht á fágáil ar leataobh ag na comhreachtóirí. Ní mór na nithe riachtanacha, amhail, raon feidhme, spriocanna, táscairí meastóireachta, agus amchláir a bheith sonraithe i reachtaíocht an Aontais maidir leis na pleananna agus na bearta sin. Beartaíonn an Coimisiún dílárú a d'fhéadfadh údarás a thabhairt do Bhallstáit glacadh leis na bearta caomhnaithe agus teicniúla is gá chun na cuspóirí agus spriocanna a bhaint amach agus bearta éagsúla atá ar fáil faoin mbeartas caomhnaithe á n-úsáid. Cruthóidh sé seo solúbthacht réigiúnach agus simpleofar an beartas. Cuimsíonn an togra seo forálacha lena áirithiú go nglacfaidh na Ballstáit lena mbaineann bearta atá comhoiriúnach agus éifeachtach. Bunaítear meicníocht chúltaca le haghaidh ghníomhaíocht an Choimisiúin i gcásanna nach féidir leis na Ballstáit teacht ar chomhaontú, nó i gcás nach bhfuil na spriocanna á mbaint amach. Coinnítear na forálacha maidir le bearta éigeandála nuair atá caomhnú acmhainní bitheolaíocha na mara i mbaol, ar iarratas ó Bhallstát nó ar thionscnamh ón gCoimisiún, agus tugtar foráil nua isteach maidir le bearta iascaigh i gcomhthéacs oibleagáidí faoi dhlí comhshaoil an Aontais. Coinnítear sa togra seo an t‑údarú reatha do Bhallstáit chun bearta caomhnaithe a ghlacadh laistigh den chrios 12 mhuirmhíle agus chun bearta a ghlacadh atá infheidhme maidir le soithí iascaireachta a bhfuil a mbratach ar foluain acu amháin. Rochtain ar acmhainní Spreagfar oiriúnú acmhainn iascaireachta na gcabhlach go mór má thugtar isteach córas lamháltas iascaireachta inaistrithe. Is léir ón measúnú tionchair go ndéanann córas lamháltas iascaireachta inaistrithe den chineál sin cion dearfach ar son ró-acmhainn a dhíothú agus torthaí eacnamaíocha thionscal na hiascaireachta a fheabhsú. Tugtar isteach leis an togra córas sainordaitheach lamháltas iascaireachta inaistrithe (ar dheiseanna iascaireachta ar stoic rialaithe) ó 2014 i gcás gach soithigh cé is moite do shoithí níos giorra ná 12 mhéadar a bhfuil trealamh éighníomhach orthu. Mar aitheantas ar shaintréithe agus ar leochaileacht shocheacnamaíoch roinnt cabhlach ar mionscála, fágfar faoi na Ballstáit rogha a dhéanamh maidir le lamháltais iascaireachta inaistrithe a thabhairt isteach i gcás na soithí eile. Féadfaidh na Ballstáit na lamháltais iascaireachta inaistrithe a rialáil chun dlúthnasc idir iad agus na pobail iascaireachta a áirithiú (mar shampla trí theorainn a chur ar a n-inaistritheacht laistigh de chodanna de chabhlaigh) agus le hamhantraíocht a chosc. Ar mhaithe le cobhsaíocht choibhneasta a choimeád ar bun agus a urramú, d'fhéadfadh sé nach mbeadh na lamháltais sin inaistrithe ach i gcás soithí a bhfuil an bhratach chéanna ar foluain acu. Féadfaidh na Ballstáit cúltaisce a chruthú agus táille a thabhairt isteach ar na lamháltais, táille nach féidir leis na Ballstáit a athghairm faoi ghnáthdhálaí ach amháin tar éis dóibh a bheith tagtha chun bheith neamhbhailí nó tar éis rabhadh luath a agairt. Acmhainn iascaireachta a bhainistiú Coinnítear an oibleagáid ghinearálta atá ar na Ballstáit chun acmhainn iascaireachta na gcabhlach a chur in oiriúint do na deiseanna iascaireachta. Tá gá fós le beartas bunúsach um bainistíocht cabhlach ina mbunódh an Coimisiún uasteorainneacha le haghaidh acmhainne iascaireachta iomláine in aghaidh an Bhallstáit. Cuirfidh lamháltais iascaireachta inaistrithe dlús le laghdú ar acmhainn iascaireachta na gcabhlach agus, dá bharr sin, ba cheart go mbeadh cead ag Ballstáit soithí a bhfuil lamháltais den chineál sin acu a eisiamh ó na huasteorainneacha acmhainne. Caithfidh na forálacha maidir le laghdú ar acmhainn iascaireachta na gcabhlach fanacht i bhfeidhm don tréimhse inar féidir soithí a dhíchoimisiúnú fós le cabhair phoiblí faoin gCiste Eorpach Iascaigh. Déanfar faireachán agus bainistíocht na gcabhlach ar fad a áirithiú trí chláir cabhlach na mBallstát agus an Choimisiúin. Bonn eolaíochta le bainistíocht iascaigh Is iad sonraí iontaofa agus iomlána, do chomhairle eolaíoch agus chun críocha forfheidhmithe agus rialaithe is bunús le bainistíocht iascaigh a fheidhmíonn go maith. Bunaítear leis an togra seo na rialacha agus na hoibleagáidí bunúsacha do Bhallstáit maidir le bailiú sonraí, bainistiú sonraí, infhaighteacht sonraí agus forálacha rochtana don Choimisiún. Tá an gá le bailiú sonraí idir na Ballstáit a chomhordú i gcomhthéacs díláraithe ar cheann de na príomhchúiseanna atá ag an gCoimisiún le hoibleagáid chomhordaithe réigiúnach maidir le bailiú sonraí a thabhairt isteach. Chun feabhas a chur ar chaighdeán, ar chomhchuibheas agus ar shineirgíocht iarrachtaí i réimse na heolaíochta atá dírithe ar bheartas, tugtar isteach leis an togra forálacha do Bhallstáit chun cláir náisiúnta nuálaíochta agus eolaíochta agus bailithe sonraí um iascach a ghlacadh agus chun comhordú le chéile, go háirithe ag féachaint do chreat taighde agus nuálaíochta an Aontais. Beartas seachtrach Tá an beartas seachtrach comhtháite sa Chomhbheartas Iascaigh chun a áirithiú go bhfuil a chuspóirí i gcomhréir le prionsabail agus le cuspóirí iomlána an Chomhbheartais Iascaigh. Glacfaidh an tAontas páirt ghníomhach in obair na nEagraíochtaí Réigiúnacha um Bainistíocht Iascaigh, agus na gcomhlachtaí iltaobhacha idirnáisiúnta (NA, FAO) chomh maith, d'fhonn iad a neartú agus a gcuid feidhmíochta maidir le bainistiú agus caomhnú stoic éisc idirnáisiúnta a fheabhsú. Tacóidh an tAontas leis na suíomhanna eolaíochtbhunaithe is fearr atá ar fáil, cuirfidh sé le forbairt an eolais eolaíochta, agus le comhoibriú chun comhlíontacht a neartú sa chomhthéacs idirnáisiúnta. Is féidir prionsabail agus cuspóirí an Chomhbheartais Iascaigh a chur chun cinn go hidirnáisiúnta freisin trí chaidreamh le tríú tíortha trí bhíthin Comhaontuithe Iascaigh Inbhuanaithe. Cuideoidh na Comhaontuithe Iascaigh Inbhuanaithe le creat rialachais ar ardchaighdeán a bhunú sa tír chomhpháirtíochta, beidh siad ag teacht le cuspóirí an bheartais forbartha, agus díreoidh siad ar bhainistíocht acmhainní atá inbhuanaithe agus trédhearcach, ar fhaireachán, ar fhaireachas agus ar rialú. Áiritheoidh siad go dtarlóidh saothrú na n‑acmhainní iascaigh ar bhonn comhairle eolaíche iontaofa agus nach ndíreofar ach ar bharrachas acmhainní nach féidir nó nach mian leis an tír chomhpháirtíochta a iascaireacht iad féin. Faoi Chomhaontuithe Iascaigh Inbhuanaithe, cúiteofar tíortha comhpháirtíochta as rochtain a thabhairt ar a n‑acmhainní iascaireachta agus tabharfar cúnamh airgid do na tíortha comhpháirtíochta chun beartas iascaireachta inbhuanaithe dá gcuid féin a chur chun feidhme. Dobharshaothrú Ba cheart don Chomhbheartas Iascaigh tacú le forbairt thionscal an dobharshaothraithe ar bhonn inbhuanaithe ó thaobh cúrsaí comhshaoil, eacnamaíocha agus sóisialta de. Cuireann dobharshaothrú le sábháilteacht an tsoláthair bia agus fás agus poist i réigiúin chósta agus tuaithe. Is féidir dul chun cinn mór a dhéanamh nuair a fhorbraíonn Ballstáit, ar bhonn threoirlínte straitéiseacha an Aontais, pleananna straitéiseacha náisiúnta chun éascú a dhéanamh ar fhorbairt inbhuanaithe an dobharshaothraithe i ndáil le slándáil gnó, rochtain ar uiscí agus ar spás, agus simpliú riaracháin maidir le ceadúnú. Tá gné shoiléir a bhaineann leis an Aontas i gceist le forbairt an dobharshaothraithe: is féidir le roghanna straitéiseacha a dhéantar ar an leibhéal náisiúnta tionchar a imirt ar an bhforbairt sin i mBallstáit chomharsanacha. Tá sé bunriachtanach go mbeadh deis ag na Ballstáit a bheith ar an eolas faoina bhfuil beartaithe ag Ballstáit eile maidir le forbairt an dobharshaothraithe amach anseo. Measann an Coimisiún go bhfuil comhlacht comhairliúcháin spriocdhírithe ag teastáil mar gheall ar nádúr sonrach an dobharshaothraithe, agus beartaíonn sé dá réir sin, Comhairle Chomhairleach um Dhobharshaothrú a bhunú. Comheagraíocht na Margaí Caithfidh eagrú na gcómhargaí cur le baint amach chuspóirí an Chomhbheartais Iascaigh, ionas gur féidir leis an tionscal an Comhbheartas Iascaigh a chur i bhfeidhm ar an leibhéal iomchuí, agus chun iomaíochas a neartú, go háirithe iomaíochas táirgeoirí. Rialú agus Forfheidhmiú I gcomhréir leis an réimeas rialaithe nua a glacadh le Rialacháin Uimh. 1005/2008 agus Uimh. 1224/2009 ón gComhairle[13] tá na buneilimintí do réimeas rialaithe agus forfheidhmithe an Aontais maidir le rialacha an Chomhbheartais Iascaigh a chomhlíonadh ar áireamh go dílis sa togra. I bhfianaise na hoibleagáide maidir le héisc a thabhairt i dtír agus an oibleagáid sin a chaomhnú chun ábhar muirí aischurtha a sheachaint, molann an Coimisiún oibleagáidí faireacháin agus rialaithe go háirithe i ndáil le hiascach atá doiciméadaithe go hiomlán, chomh maith le treoirthionscadail ar theicneolaíochtaí nua rialaithe iascaigh a chuireann le hiascaireacht inbhuanaithe. Ionstraimí Airgeadais Chun comhlíonadh a mhéadú, tugtar isteach leis an togra coinníollacha maidir le cúnamh airgeadais an Aontais is féidir a dheonú ar mhaithe le cabhrú chun cuspóirí an Chomhbheartais Iascaigh a bhaint amach. Cuirfear de choinníoll le cúnamh airgeadais go gcomhlíonfar na rialacha, agus beidh an prionsabal sin infheidhme maidir le Ballstáit agus oibreoirí araon. I gcás na mBallstát, d’fhéadfaí cúnamh airgeadais an Aontais a bhearnú, a fhionraí nó ceartú airgeadais a dhéanamh air, mura gcomhlíontar na coinníollacha. I gcás oibreoirí, d’fhéadfaí rochtain ar chúnamh airgeadais nó ar laghduithe airgeadais a chosc mar thoradh ar sháruithe tromchúiseacha. Ina theannta sin, leis an togra seo cuirtear d’oibleagáid ar na Ballstáit, nuair atá cúnamh airgeadais á bhronnadh, iompar (go háirithe sáruithe tromchúiseacha gan a bheith ann) na n‑oibreoirí le tamall gairid anuas a chur san áireamh. Comhairlí Comhairleacha Beartaíonn an Coimisiún an taithí a fuarthas leis na Comhairlí Comhairleacha Réigiúnacha faoin gComhbheartas Iascaigh a leathnú agus a chomhdhlúthú nuair is féidir. Ós rud é nach bhfuil saintréith ná teorainn réigiúnach ag cuid acu, ní mór na seacht gcomhairle réigiúnacha atá ann cheana a athainmniú mar Chomhairlí Comhairleacha, agus Comhairle Chomhairleach um Dhobharshaothrú a chruthú. Ag breithniú dó sainiúlachtaí na Mara Duibhe, imchuach iata farraige atá roinnte le ceithre stát nach Ballstáit den Aontas iad, agus an idirbheartaíocht leanúnach le tíortha uile na Mara Duibhe nach bhfuil san AE á chur san áireamh, molann an Coimisiún Comhairle Chomhairleach a bhunú don Mhuir Dhubh faoi 2015 d'fhonn comhairle a thabhairt faoi bheartas caomhnaithe agus comhar a neartú idir an Rómáin, an Bhulgáir agus a gcomharsana san imchuach farraige sin. Forálacha Críochnaitheacha Sa chuid dheireanach bunaítear na réimsí ina dtarmligfear cumhachtaí chuig an gCoimisiún, feidhmiú agus aisghairm na cumhachta agus agóidí, mar aon le bunú Coiste um Iascach agus Dhobharshaothrú maidir le gníomhartha cur chun feidhme. Beartaítear sa chuid sin freisin reachtaíocht atá ann cheana a a leasú agus/nó a aisghairm. 2011/0195 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir leis an gComhbheartas Iascaigh TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de, Ag féachaint don togra ón gCoimisiún Eorpach[14], Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón gCoiste Eacnamaíoch agus Sóisialta[15], Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Bhunaigh Rialachán (CE) Uimh. 2371/2002 ón gComhairle[16] córas Comhphobail maidir le caomhnú agus le saothrú inbhuanaithe acmhainní iascaigh faoin gComhbheartas Iascaigh. (2) Tagann caomhnú, bainistíocht agus saothrú acmhainní bitheolaíocha na mara faoi raon feidhme an Chomhbheartais Iascaigh. Ina theannta sin, tagann na réimsí seo a leanas faoi raon feidhme an Chomhbheartais Iascaigh: bearta margaidh agus bearta airgeadais chun tacú lena chuspóirí, acmhainní bitheolaíocha fionnuisce agus dobharshaothrú, próiseáil agus margaíocht táirgí iascaigh agus dobharshaothraithe, i gcás ina dtarlaíonn na gníomhaíochtaí sin i gcríoch na mBallstát, nó in uiscí an Aontais, lena n‑áirítear gníomhaíochtaí ag soithí iascaireachta faoi bhratach tríú tíortha, agus atá cláraithe i dtríú tíortha, nó ag soithí iascaireachta an Aontais, nó ag náisiúnaigh de na Ballstáit, gan dochar don phríomhfhreagracht atá ar an mBratstát, agus aird á tabhairt ar fhorálacha Airteagal 117 de Choinbhinsiún na Náisiún Aontaithe maidir le Dlí na Farraige. (3) Ba cheart go n-áiritheofaí leis an gComhbheartas Iascaigh go gcuirfidh gníomhaíochtaí iascaireachta agus dobharshaothraithe le dálaí comhshaoil, eacnamaíocha agus sóisialta atá fadtéarmach agus inbhuanaithe. Thairis sin, ba cheart dó cur le táirgiúlacht mhéadaithe, le caighdeán cóir maireachtála don earnáil iascaigh, agus le margaí cobhsaí; freisin ba cheart dó infhaighteacht acmhainní a áirithiú agus a áirithiú go mbíonn soláthairtí ar fáil do thomhaltóirí ar phraghsanna réasúnta. (4) Is Páirtí Conarthach é an tAontas i gCoinbhinsiún na Náisiún Aontaithe maidir le Dlí na Farraige an 10 Nollaig 1982 (UNCLOS)[17] agus dhaingnigh an tAontas Comhaontú na Náisiún Aontaithe maidir le Forálacha Choinbhinsiún na Náisiún Aontaithe maidir le Dlí na Farraige an 10 Nollaig 1982 i ndáil le Caomhnú agus le Bainistiú Stoc Éisc Traslimistéir agus Stoc Éisc Mór-imirceach a chur chun feidhme an 4 Lúnasa 1995 (Comhaontú NA maidir le Stoic Éisc)[18]. Ghlac an tAontas freisin leis an gComhaontú chun comhlíonadh beart caomhnaithe idirnáisiúnta agus beart bainistíochta idirnáisiúnta ag soithí iascaireachta ar an mórmhuir a chur chun cinn an 24 Samhain 1993, ar comhaontú de chuid Eagraíocht Bia agus Talmhaíochta na Náisiún Aontaithe é, (Comhaontú maidir le comhlíontacht FAO)[19]. Is éard a fhoráiltear go príomha leis na hionstraimí idirnáisiúnta sin oibleagáidí caomhnaithe, lena n-áirítear i measc rudaí eile oibleagáidí bearta caomhnaithe agus bearta bainistíochta a dhéanamh atá ceaptha le hacmhainní mara a chothabháil nó a athbhunú ag leibhéil a fhéadfaidh an uastáirgeacht inbhuanaithe a tháirgeadh laistigh de limistéir farraige faoin dlínse náisiúnta agus ar an mórmhuir, agus le dul i gcomhar le Stáit eile chuige sin, oibleagáidí chun an cur chuige réamhchúraim a chur i bhfeidhm go forleathan maidir le stoic éisc a chaomhnú, a bhainistiú agus a shaothrú, oibleagáidí comhoiriúnacht na mbeart caomhnaithe agus bainistíochta a áirithiú i gcásanna ina mbeidh na hacmhainní mara i limistéir farraige a bhfuil stádas dlínsiúil difriúil i bhfeidhm iontu agus oibleagáidí chun aird chuí a thabhairt ar úsáidí dlisteanacha eile na bhfarraigí. Ba cheart don Chomhbheartas Iascaigh rannchuidiú leis an Aontas a oibleagáidí idirnáisiúnta faoi na hionstraimí idirnáisiúnta sin a chomhlíonadh go cuí. I gcás ina nglacfaidh Ballstáit bearta caomhnaithe agus bearta bainistíochta, dá bhfuil cumhacht tugtha dóibh i leith na mbeart sin faoi chuimsiú an Chomhbheartais Iascaigh, ba cheart dóibh gníomhú ar dhóigh a thagann go hiomlán leis na hoibleagáidí idirnáisiúnta caomhnaithe agus comhair faoi na hionstraimí idirnáisiúnta sin. (5) Ag an gCruinniú Mullaigh Domhanda um Fhorbairt Inbhuanaithe in Johannesburg in 2002, gheall an tAontas agus a Bhallstáit go ngníomhóidís chun deireadh a chur leis an meath leanúnach atá ag teacht ar go leor stoc éisc. Ba cheart don Aontas, dá bhrí sin, a Chomhbheartas Iascaigh a fheabhsú chun a áirithiú ar bhonn tosaíochta go n‑athbhunófar leibhéil shaothraithe acmhainní bitheolaíocha na mara agus go gcothabhálfar iad ag leibhéil atá in acmhainn uastáirgeacht inbhuanaithe a tháirgeadh ó líon na stoc saothraithe faoi 2015. I gcás ina bhfuil níos lú faisnéise eolaíche ar fáil, féadfaidh go mbeidh gá le hionadaigh a chur i bhfeidhm ar an uastáirgeacht inbhuanaithe. (6) Leagadh spriocanna iascaigh síos sa Chinneadh ó Chomhdháil na bPáirtithe sa Choinbhinsiún maidir leis an Éagsúlacht Bhitheolaíoch maidir leis an bPlean Straitéiseach um Bithéagsúlacht 2011-2020[20], agus ba cheart don Chomhbheartas Iascaigh comhchuibheas a áirithiú leis na spriocanna bithéagsúlachta a ghlac an Chomhairle Eorpach[21] agus leis na spriocanna sa Teachtaireacht ón gCoimisiún "An Bhithéagsúlacht - árachas saoil agus caipiteal nádúrtha dúinn: Straitéis an AE go dtí 2020"[22], go háirithe chun uastáirgeacht inbhuanaithe a bhaint amach faoi 2015. (7) Ba cheart saothrú inbhuanaithe acmhainní bitheolaíocha na mara a bheith bunaithe ar chur chuige réamhchúraim, a thagann ó phrionsabal an réamhchúraim dá dtagraítear sa chéad fhomhír d'Airteagal 191(2) den Chonradh. (8) Ba cheart don Chomhbheartas Iascaigh cur le cosaint na muirthimpeallachta agus go háirithe le dea‑stádas comhshaoil a bhaint amach faoi 2020, an dáta is déanaí atá leagtha amach in Airteagal 1(1) de Threoir 2008/56/CE ó Pharlaimint na hEorpa agus ón gComhairle an 17 Meitheamh 2008 lena mbunaítear creat do ghníomhaíocht Chomhphobail i réimse an bheartais muirthimpeallachta (an Treoir Réime um Straitéis Mhuirí) [23]. (9) Ba cheart cur chuige bunaithe ar éiceachórais i leith bainistíochta iascaigh a chur chun feidhme, ba cheart an tionchar atá ag gníomhaíochtaí iascaireachta ar an gcomhshaol a theorannú, agus ba cheart gabhálacha de thaisme a íoslaghdú agus a dhíothú de réir a chéile. (10) Is tábhachtach é go mbeadh bainistiú an Chomhbheartais Iascaigh bunaithe ar phrionsabail an dea-rialachais. Cuimsíonn na prionsabail sin cinnteoireacht bunaithe ar an gcomhairle eolaíoch is fearr atá ar fáil, rannpháirtíocht go leor páirtithe leasmhara agus dearcadh fadtéarmach. Tá bainistiú rathúil an Chomhbheartais Iascaigh ag brath freisin ar shainmhíniú soiléir ar fhreagrachtaí ar leibhéal an Aontais, agus ar leibhéil náisiúnta, réigiúnacha agus áitiúla agus ar chomhoiriúnacht agus ar chomhsheasmhacht na mbeart a dhéantar le beartais eile an Aontais. (11) Nuair is ábhartha, ba cheart go dtabharfaí lánaird sa Chomhbheartas Iascaigh ar shláinte ainmhithe, ar leas ainmhithe, agus ar shábháilteacht bia agus ar shábháilteacht beatha ainmhithe. (12) Ba cheart idirghníomhaíocht le gnóthaí eile muirí a chur san áireamh agus an Comhbheartas Iascaigh á chur chun feidhme, de réir mar a dtugtar fúthu sa Teachtaireacht ar Bheartas Comhtháite Muirí[24], agus aithnítear go bhfuil gach ábhar a bhaineann le haigéin agus le farraigí na hEorpa idirnasctha, lena n‑áirítear pleanáil spásúlachta mhuirí. Ba cheart comhleanúnachas agus comhtháthú a áirithiú maidir le beartais earnálacha éagsúla a bhainistiú laistigh de Mhuir Bhailt, den Mhuir Thuaidh, den Mhuir Cheilteach, de Bhá na Bioscáine agus laistigh d’imchuacha farraige Chósta Leithinis na hIbéire, na Meánmhara agus na Mara Duibhe. (13) Ba cheart rochtain chothrom a bheith ag soithí iascaireachta an Aontais ar uiscí agus ar acmhainní an Aontais faoi réir rialacha an Chomhbheartais Iascaigh. (14) Tá na rialacha atá i bhfeidhm lena gcuirtear srian ar rochtain ar acmhainní laistigh de chriosanna 12 mhuirmhíle na mBallstát á bhfeidhmiú go sásúil, rud a chuaigh chun sochair do chúrsaí caomhnaithe trí iarracht iascaireachta a shrianadh sa chuid is íogaire d’uiscí an Aontais. Caomhnaíodh leis na rialacha sin gníomhaíochtaí iascaireachta traidisiúnta ar a bhfuil forbairt shóisialta agus eacnamaíoch roinnt pobal cósta ag brath go mór. Ba cheart go leanfadh na rialacha sin d’fheidhm a bheith acu, dá bhrí sin. (15) Ba cheart leanúint de chosaint ar leith a thabhairt d’acmhainní bitheolaíocha na mara timpeall na nAsór, Mhaidéara agus na nOileán Canárach toisc go gcuireann siad le caomhnú gheilleagar áitiúil na n‑oileán sin, ag féachaint do staid struchtúrach, shóisialta agus eacnamaíoch na n‑oileán sin. Ba cheart, dá bhrí sin, an srian ar ghníomhaíochtaí áirithe iascaireachta sna huiscí sin a choimeád ach amháin do shoithí iascaireachta atá cláraithe i gcalafoirt na nAsór, Mhaidéara agus na nOileán Canárach. (16) Is féidir saothrú inbhuanaithe acmhainní bitheolaíocha na mara a bhaint amach ar bhealach níos éifeachtaí mar chuspóir trí chur chuige ilbhliantúil maidir le bainistíocht iascaigh, ina dtugtar tosaíocht do bhunú pleananna ilbhliantúla a léiríonn sainiúlachtaí an iascaigh éagsúil. (17) Ba cheart ilstoic a chumhdach i bpleananna ilbhliantúla, nuair is féidir, i gcás ina bhfuil na stoic sin á saothrú i gcomhpháirt. Ba cheart na pleananna ilbhliantúla a bheith mar bhunús le socrú na ndeiseanna iascaireachta agus na spriocanna inchainníochtaithe ar mhaithe le saothrú inbhuanaithe na stoc agus éiceachórais na mara lena mbaineann, agus amchláir shoiléire agus sásraí coimirce a shainiú iontu d’fhorbairtí gan choinne. (18) Tá gá le bearta chun leibhéil arda reatha na ngabhálacha de thaisme agus an ábhair mhuirí aischurtha a laghdú agus a dhíothú. Go deimhin, is diomailt shuntasach iad gabhálacha de thaisme agus ábhar muirí aischurtha agus bíonn tionchar díobhálach acu ar shaothrú inbhuanaithe acmhainní bitheolaíocha na mara agus éiceachórais na mara, agus ar inmharthanacht airgeadais an iascaigh chomh maith. Ba cheart oibleagáid a bhunú agus a chur chun feidhme de réir a chéile chun na gabhálacha ar fad de stoic bhainistithe a ghabhtar le linn gníomhaíochtaí iascaireachta in uiscí an Aontais nó ag soithí iascaireachta an Aontais a thabhairt i dtír. (19) Níor cheart go bhfaigheadh an t-oibreoir lánbhuntáistí eacnamaíocha as gabhálacha de thaisme a thabhairt i dtír. I gcás gabhálacha éisc faoi bhun na híosmhéide tagartha caomhnaithe a thugtar i dtír, ba cheart teorainn a bheith le ceann scríbe na ngabhálacha sin agus ba cheart a ndíol mar bhia don duine a eisiamh. (20) Ba cheart cuspóirí soiléire a chur i bhfeidhm maidir le bearta teicniúla áirithe ar mhaithe le stoic a chaomhnú. (21) I gcás stoc nach bhfuil aon phlean ilbhliantúil bunaithe ina leith, ba cheart rátaí saothraithe a sholáthraíonn uastáirgeacht inbhuanaithe a áirithiú trí theorainneacha ar ghabhálacha agus/nó ar iarracht iascaireachta a shocrú. (22) I bhfianaise staid eacnamaíoch neamhbhuan thionscal na hiascaireachta agus an chaoi a bhfuil pobail chósta áirithe ag brath ar ghníomhaíochtaí iascaireachta, is gá cobhsaíocht choibhneasta na ngníomhaíochtaí iascaireachta a áirithiú trí dheiseanna iascaireachta a chionroinnt ar Bhallstáit, bunaithe ar sciar stoc intuartha do gach Ballstát. (23) Ba cheart go ndéanfadh cobhsaíocht choibhneasta gníomhaíochtaí iascaireachta den sórt sin, ag féachaint do staid bhitheolaíoch shealadach na stoc, riachtanais ar leith na réigiún ina bhfuil pobail áitiúla ag brath go mór ar iascach agus ar ghníomhaíochtaí gaolmhara a choimirciú de réir mar a chinn an Chomhairle sa Rún uaithi an 3 Samhain 1976 maidir le gnéithe seachtracha áirithe a bhaineann le crios iascaireachta 200 míle a chruthú sa Chomhphobal[25] le héifeacht ón 1 Eanáir 1977, agus go háirithe Iarscríbhinn VII a ghabhann leis. Dá bhrí sin, ba cheart coincheap na cobhsaíochta coibhneasta a thuiscint sa chomhthéacs sin. (24) Ba cheart do Bhallstáit a bheith in ann iarratais réasúnaithe a chur faoi bhráid an Choimisiúin chun bearta a tharraingt suas faoin gComhbheartas Iascaigh i gcás beart arna sonrú ag na Ballstáit mar bhearta a bhfuil gá leo déanamh de réir oibleagáidí maidir le Limistéir faoi Chosaint Speisialta de bhun Airteagal 4 de Threoir 2009/147/CE ón gComhairle an 30 Samhain 2009 maidir le héin fhiáine a chaomhnú[26], Limistéir Chaomhantais Speisialta de bhun Airteagal 6 de Threoir 92/43/CEE ón gComhairle an 21 Bealtaine 1992 maidir le gnáthóga nádúrtha agus fauna agus flora fiáine a chaomhnú[27] agus limistéir mhuirí faoi chosaint de bhun Airteagal 13(4) de Threoir 2008/56/CE ó Pharlaimint na hEorpa agus ón gComhairle an 17 Meitheamh 2008 lena mbunaítear creat do ghníomhaíocht Chomhphobail i réimse an bheartais muirthimpeallachta (an Treoir Réime um Straitéis Mhuirí)[28]. (25) Ba cheart don Choimisiún a bheith in ann bearta sealadacha a ghlacadh i gcás ina mbeadh bagairt mhór, a d’éileodh beart láithreach, ar chaomhnú acmhainní bitheolaíocha na mara nó ar éiceachóras na mara mar thoradh ar ghníomhaíochtaí iascaireachta. (26) Ba cheart do Bhallstáit a bheith in ann bearta caomhnaithe agus bearta teicniúla a ghlacadh chun an Comhbheartas Iascaigh a chur chun feidhme ionas gur féidir leis an mbeartas aghaidh a thabhairt ar réaltachtaí agus ar shainiúlachtaí iascaigh ar leith ar dhóigh níos fearr agus ionas go gcloífear níos mó leis an mbeartas. (27) Ba cheart cead a thabhairt do na Ballstáit, laistigh dá gcrios 12 mhuirmhíle, bearta caomhnaithe agus bearta bainistíochta is infheidhme maidir le gach soitheach iascaireachta de chuid an Aontais a ghlacadh, ar an gcoinníoll, i gcás ina bhfuil feidhm ag na bearta sin maidir le soithí iascaireachta an Aontais ó Bhallstáit eile, go bhfuil na bearta arna nglacadh neamh‑idirdhealaitheach, go ndeachaigh siad i gcomhairle leis na Ballstáit leasmhara eile roimh ré agus nár ghlac an tAontas bearta a dhíríonn go sonrach ar chaomhnú agus ar bhainistíocht laistigh den chrios 12 mhuirmhíle sin. (28) Ba cheart cead a thabhairt do na Ballstáit bearta caomhnaithe agus bearta bainistíochta a ghlacadh le haghaidh stoc in uiscí an Aontais nach bhfuil infheidhme ach maidir le soithí iascaireachta an Aontais a bhfuil a mbratach ar foluain acu. (29) Ba cheart córas lamháltas iascaireachta inaistrithe le haghaidh fhormhór na stoc bainistithe faoin gComhbheartas Iascaigh a chur chun feidhme tráth nach déanaí ná an 31 Nollaig 2013 i gcás gach soitheach 12 mhéadar ar fad nó níos mó agus i gcás gach soitheach iascaireachta eile a úsáideann trealamh tarraingthe. Féadfaidh na Ballstáit soithí suas le 12 mhéadar ar fad seachas soithí a úsáideann trealamh tarraingthe a eisiamh ó lamháltais iascaireachta inaistrithe. Ba cheart do chóras den sórt sin cur le laghduithe ar mhéid an chabhlaigh, spreagtha ag an tionscal féin, agus le feidhmíocht fheabhsaithe eacnamaíoch agus, ag an am céanna, lamháltas iascaireachta inaistrithe atá eisiach agus slán ó thaobh an dlí de a chruthú maidir leis na deiseanna iascaireachta bliantúla atá ag Ballstát. Ós rud é gur cuid de leas an phobail iad acmhainní bitheolaíocha na mara, níor cheart do lamháltais iascaireachta inaistrithe teidlíochtaí úsáideoirí a bhunú ach ar an gcuid sin de dheiseanna iascaireachta bliantúla Ballstáit is féidir a athghairm de réir rialacha bunaithe. (30) Ba cheart go mbeadh lamháltais iascaireachta inaistrithe agus inléasaithe d’fhonn bainistiú deiseanna iascaireachta a dhílárú i dtreo thionscal na hiascaireachta agus chun a áirithiú nach mbeidh ar iascairí atá ag fágáil an tionscail brath ar chúnamh airgeadais poiblí faoin gComhbheartas Iascaigh. (31) Ba cheart an córas sainordaitheach de lamháltais iascaireachta inaistrithe a shrianadh ar shoithí móra mar gheall ar shaintréithe agus ar leochaileacht shocheacnamaíoch roinnt cabhlach ar mionscála. Ba cheart feidhm a bheith ag córas na lamháltas iascaireachta inaistrithe maidir le stoic a bhfuil deiseanna iascaireachta cionroinnte ina leith. (32) Maidir le soithí iascaireachta an Aontais nach bhfuil ag oibriú faoi chóras lamháltas iascaireachta inaistrithe, féadfar bearta sonracha a dhéanamh chun líon na soithí iascaireachta de chuid an Aontais a chur ar chomhréim leis na hacmhainní atá ar fáil. Ba cheart do na bearta sin uasteorainneacha éigeantacha le haghaidh acmhainne iascaireachta cabhlaigh a shocrú agus scéimeanna náisiúnta iontrála/scoir a bhunú i ndáil le maoiniú arna dheonú faoin gCiste Eorpach Iascaigh a dhíchoimisiúnú. (33) Ba cheart do na Ballstáit an fhaisnéis íosta a thaifeadadh maidir le saintréithe agus le gníomhaíochtaí soithí iascaireachta an Aontais a bhfuil a mbratach ar foluain acu. Ba cheart na taifid sin a chur ar fáil don Choimisiún ar mhaithe le faireachán a dhéanamh ar mhéid chabhlaigh na mBallstát. (34) Tá tacair shonraí chomhchuibhithe, iontaofa agus bheachta ag teastáil do bhainistíocht iascaigh atá bunaithe ar an gcomhairle eolaíoch is fearr atá ar fáil. Ba cheart do Bhallstáit, dá bhrí sin, sonraí faoi chabhlaigh agus faoina ngníomhaíochtaí iascaireachta a bhailiú, go háirithe sonraí bitheolaíocha faoi ghabhálacha, lena n‑áirítear ábhar muirí aischurtha, faisnéis suirbhéanna faoi stoic éisc agus faoin tionchar a d’fhéadfadh a bheith ag gníomhaíochtaí iascaireachta ar éiceachóras na mara. (35) Ba cheart a áireamh sa bhailiúchán sonraí sonraí a éascaíonn measúnú eacnamaíoch ar ghnóthais atá gníomhach san earnáil iascaigh, i ndobharshaothrú agus i bpróiseáil táirgí iascaigh agus dobharshaothraithe agus ar threochtaí fostaíochta sna tionscail sin. (36) Ba cheart do na Ballstáit na sonraí arna mbailiú a bhainistiú agus a chur ar fáil d’úsáideoirí deiridh sonraí eolaíochta, ar bhonn cláir ilbhliantúil de chuid an Aontais. Ba cheart do na Ballstáit comhoibriú le chéile chun gníomhaíochtaí bailithe sonraí a chomhordú. Nuair is iomchuí, ba cheart do na Ballstáit comhoibriú le tríú tíortha laistigh den imchuach farraige céanna freisin maidir le bailiú sonraí. (37) Ba cheart eolaíocht iascaigh atá dírithe ar bheartais a neartú trí chláir bhailithe sonraí eolaíochta agus trí chláir thaighde agus nuálaíochta in ábhar iascaigh arna nglacadh go náisiúnta i gcomhar le Ballstáit eile agus trí bhíthin uirlisí creata taighde agus nuálaíochta an Aontais. (38) Ba cheart don Aontas cuspóirí an Chomhbheartais Iascaigh a chur chun cinn go hidirnáisiúnta. Chuige sin, ba cheart don Aontas a dhícheall a dhéanamh chun feabhas a chur ar fheidhmíocht na n‑eagraíochtaí réigiúnacha agus idirnáisiúnta i gcaomhnú agus i mbainistíocht stoic éisc idirnáisiúnta, trí chinnteoireacht atá bunaithe ar an eolaíocht agus comhlíonadh níos fearr a chur chun cinn, trí thrédhearcacht a fheabhsú agus breis rannpháirtíochta a bheith ag páirtithe leasmhara, agus trí ghníomhaíochtaí iascaireachta neamhdhleathacha, neamhthuairiscithe agus neamhrialáilte a chomhrac. (39) Ba cheart go n-áiritheofaí le comhaontuithe iascaigh inbhuanaithe arna dtabhairt i gcrích le tríú tíortha go mbeidh gníomhaíochtaí iascaireachta an Aontais in uiscí tríú tíortha bunaithe ar an gcomhairle eolaíoch is fearr atá ar fáil, lena n-áiritheofar saothrú inbhuanaithe acmhainní bitheolaíocha na mara. Ba cheart do na comhaontuithe sin, ina ndéantar foráil maidir le cearta rochtana mar mhalairt ar ranníocaíocht ón Aontas, rannchuidiú le creat rialachais ardcháilíochta a bhunú chun bearta éifeachtúla faireacháin, rialaithe agus faireachais go háirithe a áirithiú. (40) Ba cheart clásal um chearta an duine a thabhairt isteach i gcomhaontuithe iascaigh inbhuanaithe ar bhealach atá iomlán comhsheasmhach le cuspóirí beartais maidir le forbairt fhoriomlán an Aontais. (41) Ba cheart go mbeadh urramú phrionsabail an daonlathais agus chearta an duine, mar a leagtar síos i nDearbhú Uilechoiteann Chearta an Duine agus in ionstraimí idirnáisiúnta eile maidir le cearta an duine, agus phrionsabal riail an dlí, ina ghné bhunúsach de na Comhaontuithe Iascaigh Inbhuanaithe agus beidh an t-urramú sin faoi réir clásail shonraigh maidir le cearta an duine. (42) Ba cheart don dobharshaothrú rannchuidiú le caomhnú na hacmhainneachta táirgthe bia ar bhonn inbhuanaithe ar fud an Aontais chun sábháilteacht fhadtéarmach an tsoláthair bia a ráthú do shaoránaigh na hEorpa agus chun rannchuidiú le héileamh méadaitheach an domhain ar bhia uisceach a shásamh. (43) I Straitéis an Choimisiúin um Fhorbairt Inbhuanaithe Dhobharshaothrú na hEorpa[29] a glacadh in 2009, doiciméad a d'fhormhuinigh an Chomhairle, ar fháiltigh sí roimhe agus ar fháiltigh Parlaimint na hEorpa roimhe, tugadh faoi deara gur gá cothrom iomaíochta a chruthú agus a chur chun cinn maidir le dobharshaothrú agus é sin a chur chun cinn mar bhonn taca faoi fhorbairt inbhuanaithe an dobharshaothraithe. (44) Ba cheart go rannchuideodh an Comhbheartas Iascaigh le Straitéis Eoraip 2020 maidir le fás cliste, inbhuanaithe agus uileghabhálach, agus go gcabhródh sé leis na cuspóirí atá leagtha amach sa straitéis sin a bhaint amach[30]. (45) Ós rud é go mbíonn tionchar ag dálaí éagsúla thar theorainneacha náisiúnta ar ghníomhaíochtaí dobharshaothraithe san Aontas, lena n-áirítear i gcás údaruithe a thugtar d'oibreoirí, ba cheart treoirlínte straitéiseacha de chuid an Aontais a fhorbairt le haghaidh pleananna straitéiseacha náisiúnta chun iomaíocht thionscal an dobharshaothraithe a fheabhsú, chun tacú le forbairt agus le nuálaíocht ann, agus gníomhaíochtaí eacnamaíocha agus éagsúlú a spreagadh agus mianach saoil i gceantair chósta agus tuaithe a fheabhsú, chomh maith le sásraí a fheabhsú le faisnéis agus dea-chleachtais a mhalartú idir Bhallstáit ar bhealach oscailte trína ndéantar comhordú ar bhearta náisiúnta maidir le slándáil gnó, le rochtain ar uiscí agus ar spás an Aontais agus le simpliú riaracháin i dtaobh ceadúnú. (46) Mar gheall ar nádúr sonrach an dobharshaothraithe tá Comhairle Chomhairleach ag teastáil le dul i gcomhairle le páirtithe leasmhara faoi ghnéithe de bheartais an Aontais a d’fhéadfadh difear a dhéanamh do dhobharshaothrú. (47) Is gá iomaíocht earnáil iascaigh agus dobharshaothraithe an Aontais a neartú, agus simpliú a dhéanamh ar mhaithe le bainistíocht níos fearr ar ghníomhaíochtaí táirgthe agus margaíochta na hearnála; ba cheart do Chomheagraíocht na Margaí i dtáirgí iascaigh agus dobharshaothraithe cothrom iomaíochta a áirithiú do na táirgí iascaigh agus dobharshaothraithe ar fad a mhargaítear san Aontas, rud a chuirfeadh ar chumas na dtomhaltóirí roghanna níos eolaí a dhéanamh agus táirgí a thomhailt ar bhealach freagrach, agus ba cheart go gcuideodh an Chomheagraíocht le tuiscint níos fearr ar mhargaí an Aontais feadh shlabhara an tsoláthair mar aon leis an eolas eacnamaíoch fúthu. (48) Ba cheart Comheagraíocht na Margaí a chur chun feidhme i gcomhréir le tiomantais idirnáisiúnta an Aontais, go háirithe maidir le forálacha na hEagraíochta Domhanda Trádála. Tá córas éifeachtach um rialú, um chigireacht agus um fhorfheidhmiú ag teastáil le go mbeidh rath ar an gcomhbheartas iascaigh, lena n‑áirítear gníomhaíochtaí iascaireachta neamhdhleathacha, neamhthuairiscithe agus neamhrialáilte a chomhrac. Ba cheart córas an Aontais um rialú, um chigireacht, agus um fhorfheidhmiú a bhunú chun a áirithiú go gcomhlíonfar rialacha an Chomhbheartais Iascaigh. (49) Ba cheart an úsáid a bhaintear as teicneolaíochtaí nua-aimseartha a chur chun cinn faoi chuimsiú chóras an Aontais um rialú, um chigireacht, agus um fhorfheidhmiú. Ba cheart an deis a bheith ag Ballstáit nó ag an gCoimisiún treoirthionscadail a stiúradh maidir le teicneolaíochtaí rialaithe agus córais bhainistíochta sonraí nua. (50) Chun a áirithiú go mbeidh na hoibreoirí lena mbaineann rannpháirteach i gcóras an Aontais um rialú, um chigireacht agus um fhorfheidhmiú, ba cheart do na Ballstáit a bheith in ann a cheangal ar shealbhóirí ceadúnais iascaireachta le haghaidh soithí iascaireachta de chuid an Aontais 12 mhéadar ar fad ar an iomlán nó níos faide a bhfuil a mbratach ar foluain acu ranníocaíocht chomhréireach a dhéanamh i leith na gcostas a bhaineann leis an gcóras sin. (51) Ní féidir leis na Ballstáit cuspóirí an Chomhbheartais Iascaigh a bhaint amach go leormhaith de bharr na bhfadhbanna a bhaineann le forbairt agus le bainistíocht thionscal na hiascaireachta, agus de bharr na srianta atá ar acmhainní airgeadais na mBallstát. Dá bhrí sin, ba cheart cúnamh airgeadais ilbhliantúil ón Aontas atá dírithe ar thosaíochtaí an Chomhbheartais Iascaigh a bhronnadh d’fhonn cabhrú chun na cuspóirí sin a bhaint amach. (52) Ba cheart é a chur de choinníoll le cúnamh airgeadais an Aontais go gcomhlíonfaidh Ballstáit agus oibreoirí an Comhbheartas Iascaigh. Dá bhrí sin, ba cheart cúnamh airgeadais den sórt sin a bhearnú, a fhionraí nó a cheartú i gcásanna nach gcomhlíonann Ballstáit an Comhbheartas Iascaigh agus ina ndéanann oibreoirí sáruithe tromchúiseacha ar na rialacha sin. (53) Is léir go bhfuil sé fíor-riachtanach agallamh a bheith ar siúl le páirtithe leasmhara ionas gur féidir cuspóirí an Chomhbheartais Iascaigh a bhaint amach. Agus na dálaí ilghnéitheacha ar fud uiscí an Aontais agus réigiúnú méadaithe an Chomhbheartais Iascaigh á gcur san áireamh, ba cheart go gcuirfeadh Comhairlí Comhairleacha ar chumas an Chomhbheartais Iascaigh leas a bhaint as eolas agus as taithí na bpáirtithe leasmhara go léir. (54) Is léir gurb iomchuí cumhacht a thabhairt don Choimisiún trí ghníomhartha tarmligthe Comhairle Chomhairleach nua a chruthú agus réimsí inniúlachta Comhairlí eile atá ann cheana a mhodhnú, go háirithe maidir le sainiúlachtaí na Mara Duibhe. (55) D’fhonn cuspóirí an Chomhbheartais Iascaigh a bhaint amach, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir leis an méid seo a leanas: bearta a bhaineann le hiascaireacht a shonrú chun an tionchar a bhíonn ag gníomhaíochtaí iascaireachta i limistéir chaomhantais speisialta a mhaolú, an oibleagáid chun gach gabháil a thabhairt i dtír a oiriúnú chun oibleagáidí idirnáisiúnta an Aontais a chomhlíonadh, bearta caomhnaithe mainneachtana a ghlacadh faoi chuimsiú pleananna ilbhliantúla nó beart teicniúil, uasteorainneacha le haghaidh acmhainne iascaireachta cabhlaigh a athríomh, sainmhíniú ar fhaisnéis maidir le saintréithe agus gníomhaíocht i gcás soithí iascaireachta an Aontais, rialacha maidir le treoirthionscadail a chur ar bun ar theicneolaíochtaí nua rialaithe agus ar chórais nua bhainistíochta sonraí, leasuithe ar Iarscríbhinn III maidir leis na réimsí inniúlachta le haghaidh Comhairlí Comhairleacha agus comhdhéanamh agus feidhmiú na gComhairlí Comhairleacha. (56) Is ríthábhachtach é go ndéanfaidh an Coimisiún comhairliúcháin iomchuí le linn an ullmhúcháin a bheidh ar bun aige maidir le glacadh gníomhartha tarmligthe, lena n‑áirítear ar leibhéal na saineolaithe. (57) Agus gníomhartha tarmligthe á n‑ullmhú agus á dtarraingt suas aige, ba cheart don Choimisiún a áirithiú go ndéanfar na doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle. (58) D’fhonn a áirithiú go mbeidh coinníollacha aonfhoirmeacha ann chun ceanglais oibríochtúla agus theicniúla a chur chun feidhme maidir leis na modhanna chun faisnéis a bhaineann le cláir na gcabhlach iascaireachta agus le riachtanais sonraí do bhainistíocht iascaigh a tharchur, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[31]. (59) Is gá agus is cuí rialacha maidir le caomhnú agus saothrú acmhainní bitheolaíocha na mara a leagan síos, d’fhonn cuspóir bunúsach an Chomhbheartais Iascaigh a bhaint amach, is é sin le rá chun dálaí eacnamaíocha, comhshaoil agus sóisialta fadtéarmacha agus inbhuanaithe a chur ar fáil do na hearnálacha iascaireachta agus dobharshaothraithe agus cur le hinfhaighteacht soláthairtí bia. I gcomhréir le prionsabal na comhréireachta, atá leagtha amach in Airteagal 5 den Chonradh ar an Aontas Eorpach, ní théann an Rialachán seo thar a bhfuil riachtanach chun an cuspóir sin a bhaint amach. (60) Ar theacht i bhfeidhm na rialacha comhfhreagracha de bhun an Rialacháin seo, ba cheart Cinneadh Uimh. 585/2004/CE ón gComhairle an 19 Iúil 2004 lena mbunaítear Comhairlí Comhairleacha Réigiúnacha faoin gComhbheartas Iascaigh[32] a aisghairm. (61) Ba cheart Rialachán (CE) Uimh. 199/2008 ón gComhairle an 25 Feabhra 2008 maidir le creat Comhphobail a bhunú chun sonraí in earnáil an iascaigh a bhailiú, a bhainistiú agus a úsáid agus le haghaidh tacaíochta do chomhairle eolaíoch maidir leis an gComhbheartas Iascaigh[33] a aisghairm ach ba cheart dó leanúint de bheith infheidhme maidir leis na cláir náisiúnta a glacadh do bhailiú agus do bhainistiú sonraí maidir leis na blianta 2011 – 2013. (62) Mar gheall ar líon na leasuithe atá le déanamh agus a thábhachtaí is atá siad, ba cheart Rialachán (CE) Uimh. 2371/2002 ón gComhairle a aisghairm, TAR ÉIS AN RIALACHÁN SEO A GHLACADH: CUID I FORÁLACHA GINEARÁLTA Airteagal 1 Raon feidhme 1. Cumhdóidh an Comhbheartas Iascaigh: (a) caomhnú, bainistíocht agus saothrú acmhainní bitheolaíocha na mara; agus (b) acmhainní bitheolaíocha fionnuisce, dobharshaothrú, agus próiseáil agus margú táirgí iascaigh agus dobharshaothraithe, maidir le bearta ar mhargaí agus bearta airgeadais chun tacú leis an gComhbheartas Iascaigh. 2. Cumhdóidh an Comhbheartas Iascaigh na gníomhaíochtaí dá dtagraítear i mír 1 i gcás go dtugtar fúthu: (a) ar chríoch na mBallstát; nó (b) in uiscí an Aontais, lena n‑áirítear soithí iascaireachta a bhfuil bratach tríú tíortha ar foluain acu, nó atá cláraithe i dtríú tíortha; nó (c) ag soithí iascaireachta an Aontais lasmuigh d’uiscí an Aontais; nó (d) ag náisiúnaigh na mBallstát, gan dochar do phríomhfhreagracht an Bhratstáit. Airteagal 2 Cuspóirí ginearálta 1. Áiritheoidh an Comhbheartas Iascaigh go ndéanfaidh gníomhaíochtaí iascaireachta agus dobharshaothraithe dálaí comhshaoil, eacnamaíocha agus sóisialta fadtéarmacha agus inbhuanaithe a sholáthar agus go gcuirfidh siad le hinfhaighteacht soláthairtí bia. 2. Cuirfidh an Comhbheartas Iascaigh cur chuige réamhchúraim i bhfeidhm i leith bainistíochta iascaigh, agus beidh sé mar aidhm leis a áirithiú, faoi 2015, go ndéanfaidh saothrú bheo-acmhainní bitheolaíocha na mara líon na speiceas atá á saothrú a athbhunú agus a chothabháil os cionn leibhéal atá in ann an uastáirgeacht inbhuanaithe a tháirgeadh. 3. Cuirfidh an Comhbheartas Iascaigh an cur chuige bunaithe ar éiceachórais i leith bainistíochta iascaigh chun feidhme lena áirithiú nach mbeidh ach tionchar teoranta ag gníomhaíochtaí iascaireachta ar éiceachóras na mara. 4. Déanfar ceanglais reachtaíocht chomhshaoil an Aontais a chomhtháthú sa Chomhbheartas Iascaigh. Airteagal 3 Cuspóirí sonracha D'fhonn na cuspóirí ginearálta atá leagtha amach in Airteagal 2 a bhaint amach, déanfaidh an Comhbheartas Iascaigh an méid seo a leanas, go háirithe: (a) gabhálacha de thaisme de stoic thráchtála a dhíothú agus a áirithiú de réir a chéile go dtabharfar gach gabháil de na stoic sin i dtír; (b) dálaí a sholáthar le haghaidh gníomhaíochtaí iascaireachta éifeachtúla laistigh de thionscal iascaireachta atá iomaíoch agus inmharthana ó thaobh an gheilleagair de; (c) forbairt ar ghníomhaíochtaí dobharshaothraithe an Aontais a chur chun cinn chun cur le sábháilteacht an tsoláthair bia agus le fostaíocht i gceantair chósta agus tuaithe; (d) cabhrú chun caighdeán cóir maireachtála a bhaint amach dóibh siúd a bhíonn ag brath ar ghníomhaíochtaí iascaireachta; (e) leas na dtomhaltóirí a chur san áireamh; (f) bailiúchán sonraí agus bainistíocht sonraí atá córasach agus comhchuibhithe a áirithiú. Airteagal 4 Prionsabail an dea-rialachais Gheobhaidh an Comhbheartas Iascaigh treoir ó na prionsabail dea-rialachais seo a leanas: (a) sainiú soiléir freagrachtaí ar leibhéal an Aontais agus ar na leibhéil náisiúnta, réigiúnacha agus áitiúla; (b) bearta a bhunú i gcomhréir leis an gcomhairle eolaíoch is fearr atá ar fáil; (c) dearcadh fadtéarmach; (d) rannpháirtíocht fhorleathan na bpáirtithe leasmhara ag gach céim ó cheapadh go cur chun feidhme na mbeart; (e) príomhfhreagracht an Bhratstáit; (f) comhsheasmhacht leis an mbeartas comhtháite muirí, agus le beartais eile an Aontais. Airteagal 5 Sainmhínithe Chun críocha an Rialacháin seo, beidh feidhm ag na sainmhínithe seo a leanas: 1. ciallaíonn 'uiscí an Aontais' uiscí faoi cheannasacht nó faoi dhlínse na mBallstát cé is moite de na huiscí atá cóngarach do na críocha atá liostaithe in Iarscríbhinn II a ghabhann leis an gConradh; 2. ciallaíonn 'acmhainní bitheolaíocha na mara’ speicis uisceacha bheo na mara atá ar fáil agus atá inrochtana, lena n‑áirítear speicis anadromacha agus chatadromacha ag gach céim dá saolré; 3. ciallaíonn ‘acmhainní bitheolaíocha fionnuisce’ speicis uisceacha fionnuisce bheo atá ar fáil agus atá inrochtana; 4. ciallaíonn ‘soitheach iascaireachta’ soitheach ar bith atá feistithe le haghaidh iascaireacht thráchtála a dhéanamh ar acmhainní bitheolaíocha na mara; 5. ciallaíonn ‘soitheach iascaireachta an Aontais’ soitheach iascaireachta faoi bhratach Ballstáit agus atá cláraithe san Aontas; 6. ciallaíonn ‘uastáirgeacht inbhuanaithe’ an ghabháil uasta is féidir a thógáil as stoc éisc ar feadh tréimhse éiginnte; 7. ciallaíonn ‘cur chuige réamhchúraim i leith bainistíochta iascaigh’ cur chuige lena n‑áirithítear nár cheart go mbeadh easpa faisnéise eolaíche leormhaithe ina údar le bearta bainistíochta a chur siar chun spriocspeicis, speicis ghaolmhara nó spleácha agus speicis nach spriocspeicis iad agus a dtimpeallacht a chaomhnú nó gan na bearta sin a dhéanamh; 8. ciallaíonn ‘cur chuige bunaithe ar éiceachórais i leith bainistíochta iascaigh’ cur chuige lena n‑áirithítear go mbaintear leasanna arda as acmhainní uisceacha beo agus go mbíonn an tionchar díreach agus indíreach a bhíonn ag oibríochtaí iascaireachta ar éiceachórais na mara íseal agus nach ndéanfaidh siad dochar d’fheidhmiú, d’éagsúlacht agus do shláine na n‑éiceachóras sin amach anseo; 9. ciallaíonn ‘ráta básmhaireachta san iascaireacht’ gabhálacha stoic thar thréimhse ar leith mar chéatadán den mheánstoc atá ar fáil don iascach sa tréimhse sin; 10. ciallaíonn ‘stoc’ acmhainn bhitheolaíoch mhara ag a bhfuil tréithe sainiúla agus a tharlaíonn i limistéar bainistíochta ar leith; 11. ciallaíonn ‘teorainn ghabhála’ teorainn chainníochtúil ar stoc éisc nó ar ghrúpa de stoic éisc a thabhairt i dtír i dtréimhse ar leith; 12. ciallaíonn ‘pointe tagartha caomhnaithe’ luachanna na bparaiméadar de líon an stoic éisc (ar nós bithmhaise nó an ráta básmhaireachta san iascaireacht) a úsáidtear i mbainistíocht iascaigh, mar shampla i ndáil le leibhéal inghlactha de riosca bitheolaíoch nó leibhéal táirgeachta inmhianaithe; 13. ciallaíonn ‘coimirce’ beart réamhchúraim a ceapadh le cosaint a thabhairt nó cosc a chur ar theagmhas neamh‑inmhianaithe; 14. ciallaíonn ‘bearta teicniúla’ na bearta a rialaíonn comhdhéanamh na speiceas, comhdhéanamh méide na ngabhálacha agus na héifeachtaí ar na comhpháirteanna de na héiceachórais a d'eascair as gníomhaíochtaí iascaireachta trí choinníollacha a leagan ar úsáid agus ar struchtúr an trealaimh iascaireachta agus trí rochtain ar limistéir iascaireachta a shrianadh; 15. ciallaíonn ‘deis iascaireachta’ teidlíocht dhlíthiúil chainníochtaithe iascaireachta, arna shloinneadh i dtéarmaí gabhálacha agus/nó iarrachta iascaireachta agus dálaí atá nasctha leo ó thaobh feidhme de agus atá riachtanach chun iad a chainníochtú ag leibhéal áirithe; 16. ciallaíonn ‘iarracht iascaireachta’ an toradh ar chumas agus ar ghníomhaíocht soithigh iascaireachta; i gcás grúpa de shoithí iascaireachta is é suim na n‑iarrachtaí iascaireachta ag gach soitheach sa ghrúpa atá i gceist; 17. ciallaíonn ‘lamháltais iascaireachta inaistrithe’ teidlíochtaí in‑aisghairthe úsáideoirí ar chuid ar leith de na deiseanna iascaireachta atá cionroinnte ar Bhallstát nó atá leagtha síos i bpleananna bainistíochta arna nglacadh ag Ballstát i gcomhréir le hAirteagal 19 de Rialachán (CE) Uimh. 1967/2006[34], ar féidir leis an sealbhóir iad a aistriú chuig sealbhóirí cáilithe eile de lamháltais iascaireachta inaistrithe den sórt sin; 18. ciallaíonn ‘deiseanna iascaireachta aonair’ deiseanna iascaireachta bliantúla atá cionroinnte ar shealbhóirí lamháltas iascaireachta inaistrithe i mBallstát ar bhonn chéatadán na ndeiseanna iascaireachta a bhaineann leis an mBallstát sin; 19. ciallaíonn ‘acmhainn iascaireachta’ tonnáiste soithigh in OT (Olltonnáiste) agus a chumhacht in kW (Cileavatanna) mar a shainítear in Airteagal 4 agus Airteagal 5 de Rialachán (CEE) Uimh. 2930/86 ón gComhairle[35]; 20. ciallaíonn ‘dobharshaothrú’ orgánaigh uisceacha a thógáil nó a shaothrú ag úsáid teicníochtaí a ceapadh chun táirgeadh na n‑orgánach atá i gceist a mhéadú thar ghnáthchumas na timpeallachta, agus fanfaidh na horgánaigh faoi úinéireacht duine nádúrtha nó dhlítheanaigh feadh na gcéimeanna tógála agus saothraithe, go dtí tráth na buainte, agus an tráth sin san áireamh; 21. ciallaíonn ‘ceadúnas iascaireachta’ ceadúnas dá dtagraítear in Airteagal 4(9) de Rialachán (CE) Uimh. 1224/2009; 22. ciallaíonn ‘údarú iascaireachta’ údarú dá dtagraítear in Airteagal 4(10) de Rialachán (CE) Uimh. 1224/2009; 23. ciallaíonn ‘iascaireacht’ orgánaigh uisceacha atá ag maireachtáil ina dtimpeallacht nádúrtha a bhailiú nó a ghabháil, nó úsáid a bhaint as modh ar bith a chumasaíonn bailiú nó gabháil den sórt sin a dhéanamh; 24. ciallaíonn ‘táirgí iascaigh’ na horgánaigh uisceacha a eascraíonn as gníomhaíocht iascaireachta ar bith; 25. ciallaíonn ‘oibreoir’ an duine nádúrtha nó dlítheanach a oibríonn nó a shealbhaíonn fiontar ar bith atá ag tabhairt faoi cheann ar bith de na gníomhaíochtaí a bhaineann le céim ar bith de na slabhraí táirgthe, próiseála, margaíochta, dáilte agus miondíola ar tháirgí iascaigh agus dobharshaothraithe; 26. ciallaíonn ‘sárú tromchúiseach’ sárú mar a shainmhínítear é in Airteagal 42(1) de Rialachán (CE) Uimh. 1005/2008 ón gComhairle agus in Airteagal 90(1) de Rialachán (CE) Uimh. 1224/2009 ón gComhairle; 27. ciallaíonn ‘úsáideoir deiridh sonraí eolaíochta’ comhlacht a bhfuil leas taighde nó bainistíochta aige san anailís eolaíochta ar shonraí san earnáil iascaigh; 28. ciallaíonn ‘barrachas den ghabháil incheadaithe’ an chuid sin den ghabháil incheadaithe nach bhfuil ar chumas an Stáit chósta a shaothrú; 29. ciallaíonn ‘táirgí dobharshaothraithe’ orgánaigh uisceacha ag céim ar bith dá saolré a eascraíonn as gníomhaíocht dobharshaothraithe ar bith; 30. ciallaíonn ‘bithmhais stoic sceite’ meastachán ar mhais éisc acmhainne ar leith a atáirgeann ag am sainithe, lena n‑áirítear fireannaigh agus baineannaigh araon agus lena n‑áirítear iasc a atáirgeann go beobhreitheach; 31. ciallaíonn ‘iascach measctha’ iascach ina bhfuil níos mó ná speiceas amháin i láthair sa limistéar ina bhfuil iascaireacht ar siúl agus a bhfuil baol ann go ngabhfar iad sa trealamh iascaireachta. 32. ciallaíonn ‘comhaontuithe iascaigh inbhuanaithe’ comhaontuithe idirnáisiúnta arna dtabhairt i gcrích le stát eile ar mhaithe le rochtain a fháil ar acmhainní nó ar uiscí mar mhalairt ar chúiteamh airgeadais ón Aontas. CUID II ROCHTAIN AR UISCÍ Airteagal 6 Rialacha ginearálta maidir le rochtain ar uiscí 1. Beidh rochtain chothrom ag soithí iascaireachta an Aontais ar uiscí agus ar acmhainní in uiscí uile an Aontais seachas sna cásanna sin dá dtagraítear i mír 2 agus mír 3, faoi réir ag na bearta arna nglacadh faoi Chuid III. 2. Sna huiscí suas le 12 mhuirmhíle ó bhonnlínte faoina gceannasacht nó faoina ndlínse, beidh údarás ag Ballstáit ón 1 Eanáir 2013 go dtí 31 Nollaig 2022 an iascaireacht a shrianadh ach do shoithí iascaireachta ar gnách leo bheith ag iascaireacht sna huiscí sin ó chalafoirt ar an gcósta in aice láimhe, gan dochar do na socruithe le haghaidh soithí iascaireachta an Aontais a bhfuil bratach Ballstát eile ar foluain acu faoi chaidrimh chomharsanachta atá ann cheana féin idir Bhallstáit agus na socruithe atá le fáil in Iarscríbhinn I, lena socraítear do gach Ballstát na criosanna geografacha laistigh de na bandaí ar chóstaí na mBallstát eile ina dtugtar faoi ghníomhaíochtaí iascaireachta agus na speicis lena mbaineann. Cuirfidh na Ballstáit na srianta a chuirfear i bhfeidhm faoin mír seo in iúl don Choimisiún. 3. Sna huiscí suas le 100 muirmhíle ó bhonnlínte na nAsór, Mhaidéara agus na nOileán Canárach, féadfaidh na Ballstáit lena mbaineann ón 1 Eanáir 2013 go dtí an 31 Nollaig 2022 an iascaireacht a shrianadh ach do shoithí iascaireachta atá cláraithe i gcalafoirt na n‑oileán sin. Ní bheidh feidhm leis na srianta sin maidir le soithí an Aontais ar gnách leo bheith ag iascaireacht sna huiscí sin, sa mhéid is nach sáróidh na soithí sin an ghnáthiarracht iascaireachta. Cuirfidh na Ballstáit na srianta a chuirfear i bhfeidhm faoin mír seo in iúl don Choimisiún. 4. Déanfar na forálacha a leanfaidh ó na socruithe atá leagtha amach i mír 2 agus mír 3 a ghlacadh faoin 31 Nollaig 2022. CUID III BEARTA CHUN ACMHAINNÍ BITHEOLAÍOCHA NA MARA A CHAOMHNÚ TEIDEAL I CINEÁLACHA BEART Airteagal 7 Cineálacha beart caomhnaithe Féadfar na nithe seo a leanas a áireamh sna bearta chun acmhainní bitheolaíocha na mara a chaomhnú: (a) pleananna ilbhliantúla a ghlacadh faoi Airteagail 9 - 11; (b) spriocanna a bhunú maidir le saothrú inbhuanaithe stoc; (c) bearta a ghlacadh ar mhaithe le líon na soithí agus/nó na cineálacha soithí iascaireachta a chur in oiriúint do na deiseanna iascaireachta atá ar fáil; (d) dreasachtaí a bhunú, lena n-áirítear dreasachtaí eacnamaíocha, chun iascaireacht níos roghnaí nó le tionchar níos ísle a chur chun cinn; (e) deiseanna iascaireachta a shocrú; (f) bearta teicniúla dá dtagraítear in Airteagal 14 a ghlacadh; (g) bearta a ghlacadh maidir leis an oibleagáid chun gach gabháil a thabhairt i dtír; (h) tabhairt faoi threoirthionscadail maidir le cineálacha teicníochtaí bainistíochta iascaireachta malartacha. Airteagal 8 Cineálacha beart teicniúil Féadfar na nithe seo a leanas a áireamh sna bearta teicniúla: (a) méideanna an mhogaill agus rialacha a bhaineann le trealamh iascaireachta a úsáid; (b) srianta ar threalamh iascaireachta a thógáil, lena n-áirítear i) mionathruithe nó gléasanna breise chun roghnaíocht a fheabhsú nó chun an tionchar ar an gcrios beantach a laghdú; ii) mionathruithe nó gléasanna breise chun gabháil de thaisme speiceas atá i mbaol, faoi bhagairt agus cosanta a laghdú. (c) toirmisc ar chineálacha áirithe trealaimh iascaireachta a úsáid i limistéir áirithe nó le linn séasúr áirithe; (d) toirmeasc nó srian ar ghníomhaíochtaí iascaireachta i gcriosanna áirithe agus/nó le linn tréimhsí áirithe; (e) ceanglais ar shoithí iascaireachta a gcuid oibríochtaí a stopadh i limistéar ar feadh íostréimhse sainithe d’fhonn comhbhailiúchán sealadach d’acmhainn mhara leochaileach a chosaint; (f) bearta ar leith chun tionchar na ngníomhaíochtaí iascaireachta ar éiceachórais na mara agus ar speicis nach spriocspeicis iad a laghdú; (g) bearta teicniúla eile a bhfuil sé mar aidhm leo bithéagsúlacht mhuirí a chosaint. TEIDEAL II BEARTA AN AONTAIS Airteagal 9 Pleananna ilbhliantúla 1. Ar bhonn tosaíochta, bunófar pleananna ilbhliantúla ina ndéanfar foráil maidir le bearta caomhnaithe chun stoic éisc a chothabháil nó a athbhunú os cionn leibhéal atá in acmhainn an uastáirgeacht inbhuanaithe a tháirgeadh. 2. Déanfar foráil sna pleananna ilbhliantúla maidir leis an méid seo a leanas: (a) bunús chun deiseanna iascaireachta a shocrú do na stoic éisc lena mbaineann ar bhonn pointí tagartha caomhnaithe réamhshainithe; agus (b) bearta a bheidh in ann sárú na bpointí tagartha caomhnaithe a chosc go héifeachtach. 3. I gcás inar féidir, cumhdóidh na pleananna ilbhliantúla iascach ina saothraítear stoic éisc aonair nó iascach ina saothraítear meascán de stoic, agus cuirfear an caidreamh idir na stoic agus an t-iascach san áireamh go cuí. 4. Beidh pleananna ilbhliantúla bunaithe ar an gcur chuige réamhchúraim i leith bainistíochta iascaigh agus cuirfear na srianta atá ar na sonraí atá ar fáil agus ar na modhanna measúnaithe agus ar gach foinse neamhchinnteachta cainníochtaithe san áireamh ar bhealach atá bailí ó thaobh na heolaíochta de. Airteagal 10 Cuspóirí na bpleananna ilbhliantúla 1. Déanfar foráil sna pleananna ilbhliantúla maidir le hoiriúnuithe ar an ráta básmhaireachta san iascaireacht, le go bhféadfaidh ráta básmhaireachta a bheith ann a dhéanfaidh na stoic uile a athbhunú agus a chothabháil os cionn leibhéal atá in acmhainn an uastáirgeacht inbhuanaithe a tháirgeadh faoi 2015. 2. I gcásanna nach féidir cinneadh a dhéanamh faoin ráta básmhaireachta a dhéanfaidh stoic a athbhunú agus a chothabháil os cionn leibhéal atá in acmhainn an uastáirgeacht inbhuanaithe a tháirgeadh, déanfar foráil sna pleananna ilbhliantúla maidir le bearta réamhchúraim a bheidh in ann leibhéal inchomparáide a áirithiú maidir le caomhnú na stoc ábhartha. Airteagal 11 Inneachar na bpleananna ilbhliantúla Beidh an méid seo a leanas san áireamh i bplean ilbhliantúil: (a) an raon feidhme, i dtéarmaí stoc, iascaigh agus éiceachóras na mara, a gcuirfear an plean ilbhliantúil i bhfeidhm maidir leis; (b) cuspóirí a thagann leis na cuspóirí atá leagtha amach in Airteagal 2 agus Airteagal 3; (c) spriocanna inchainníochtaithe a shloinnfear maidir leis na nithe seo a leanas: i) rátaí básmhaireachta san iascaireacht, agus/nó ii) bithmhais stoic sceite, agus iii) cobhsaíocht na ngabhálacha. (d) amchláir shoiléire chun na spriocanna inchainníochtaithe a bhaint amach; (e) bearta teicniúla lena n-áirítear bearta a bhaineann le gabhálacha de thaisme a dhíothú; (f) táscairí inchainníochtaithe chun faireachán agus measúnú a dhéanamh go tráthrialta ar an dul chun cinn maidir le spriocanna an phlean ilbhliantúil a bhaint amach; (g) bearta agus cuspóirí sonracha maidir leis an gcuid fionnuisce de shaolré na speiceas anadromach agus catadromach; (h) íoslaghdú ar thionchar na hiascaireachta ar an éiceachóras; (i) coimircí agus critéir faoina gcuirfear na coimircí sin i ngníomh; (j) bearta ar bith eile atá oiriúnach chun cuspóirí na bpleananna ilbhliantúla a bhaint amach. Airteagal 12 Oibleagáidí faoi reachtaíocht chomhshaoil an Aontais a chomhlíonadh 1. I limistéir chaomhantais speisialta de réir bhrí Airteagal 6 de Threoir 92/43/CEE, Airteagal 4 de Threoir 2009/147/CE agus Airteagal 13(4) de Threoir 2008/56/CE déanfaidh na Ballstáit gníomhaíochtaí iascaireachta ar shlí a mhaolóidh an tionchar a bhíonn ag gníomhaíochtaí iascaireachta i limistéir chaomhantais speisialta den sórt sin. 2. Beidh sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 55, ar mhaithe le bearta a bhaineann le hiascaireacht a shonrú chun an tionchar a bhíonn ag gníomhaíochtaí iascaireachta i limistéir chaomhantais speisialta a mhaolú. Airteagal 13 Bearta an Choimisiúin i gcás bagartha tromchúisí ar acmhainní bitheolaíocha na mara 1. Ar bhonn fianaise de bhagairt thromchúiseach ar chaomhnú acmhainní bitheolaíocha na mara nó ar éiceachóras na mara agus dá bhfuil gníomh láithreach ag teastáil, féadfaidh an Coimisiún, ar iarratas réasúnaithe a fháil ó Bhallstát nó ar a thionscnamh féin, cinneadh a dhéanamh maidir le bearta sealadacha chun an bhagairt a mhaolú. 2. Cuirfidh an Ballstát an t-iarratas réasúnaithe dá dtagraítear i mír 1 in iúl go comhuaineach don Choimisiún, do na Ballstáit eile agus do na Comhairlí Comhairleacha lena mbaineann. Airteagal 14 Creataí beart teicniúil Bunófar creataí beart teicniúil le go n-áiritheofar go ndéanfar acmhainní bitheolaíocha na mara a chosaint agus an tionchar a bhíonn ag gníomhaíochtaí iascaireachta ar stoic éisc agus ar éiceachórais na mara a laghdú. Déanfar an méid seo a leanas sna creataí beart teicniúil: (a) rannchuidiú le stoic éisc a chothabháil nó a athbhunú os cionn leibhéal atá in acmhainn an uastáirgeacht inbhuanaithe a tháirgeadh trí fheabhsuithe i roghnú méideanna agus, nuair is iomchuí, i roghnú speiceas; (b) gabhálacha éisc atá róbheag a laghdú i stoic éisc; (c) gabhálacha de thaisme d’orgánaigh mhara a laghdú; (d) an tionchar atá ag trealamh iascaireachta ar an éiceachóras agus ar an dtimpeallacht a mhaolú, le haird ar leith ar stoic agus ar ghnáthóga atá íogair ó thaobh na bitheolaíochta de a chosaint. Airteagal 15 Oibleagáid chun gach gabháil a thabhairt i dtír 1. Tabharfar agus coinneofar ar bord na soitheach iascaireachta na gabhálacha uile de na stoic éisc seo a leanas atá faoi réir ag teorainneacha gabhála le linn gníomhaíochtaí iascaireachta in uiscí an Aontais nó ag soithí iascaireachta an Aontais lasmuigh d’uiscí an Aontais, agus déanfar iad a thaifeadadh agus a thabhairt i dtír, ach amháin má úsáidtear iad mar bhaoite beo, i gcomhréir leis an amchlár seo a leanas: (a) ón 1 Eanáir 2014 ar a dhéanaí: – ronnach, scadán, bolmán, faoitín gorm, torciasc, ainseabhaí, airgintín, mionsairdín, caibeallán; – tuinnín gorm, colgán, tuinnín colgach, tuinnín mórshúileach, mairlíní eile. (b) ón 1 Eanáir 2015 ar a dhéanaí: trosc, colmóir, sól; (c) ón 1 Eanáir 2016 ar a dhéanaí: cadóg, faoitín, scoilteán, láimhíneach, leathóg, langa, glasán, mangach, leathóg mhín, turbard, broit, langa gorm, scabaird dhubh, gránadóir cruinnsocach, gainneachán flannbhuí, haileabó Graonlannach, torsca, péirse mhara agus stoic ghrinnill Mheánmhuirí. 2. Bunófar íosmhéideanna tagartha caomhnaithe a bheidh bunaithe ar an gcomhairle eolaíoch is fearr atá ar fáil do na stoic éisc a leagtar amach i mír 1. Aon ghabhálacha stoic éisc atá faoi bhun na híosmhéide tagartha caomhnaithe, ní fhéadfar iad a dhíol ach chun min éisc nó bia peataí amháin a dhéanamh díobh. 3. Déanfar caighdeáin mhargaíochta le haghaidh gabhálacha éisc de bhreis ar dheiseanna iascaireachta socraithe a bhunú i gcomhréir le hAirteagal 27 de [an Rialachán maidir le comheagraíocht na margaí i dtáirgí iascaigh agus dobharshaothraithe]. 4. Áiritheoidh na Ballstáit go mbeidh soithí iascaireachta an Aontais a bhfuil a mbratach ar foluain acu feistithe lena áirithiú go ndéanfar doiciméadú iomlán ar na gníomhaíochtaí iascaireachta agus próiseála uile ar mhaithe le faireachán a dhéanamh ar chomhlíonadh na hoibleagáide chun gach gabháil a thabhairt i dtír. 5. Beidh mír 1 gan dochar d'oibleagáidí idirnáisiúnta. 6. Beidh sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 55 chun na bearta a leagtar amach i mír 1 a shonrú ar mhaithe le hoibleagáidí idirnáisiúnta an Aontais a chomhlíonadh. Airteagal 16 Deiseanna iascaireachta 1. Áiritheoidh na deiseanna iascaireachta atá cionroinnte ar Bhallstáit cobhsaíocht choibhneasta sna gníomhaíochtaí iascaireachta do gach Ballstát le haghaidh gach stoic éisc nó gach iascaigh. Cuirfear leasanna gach Ballstáit san áireamh agus deiseanna iascaireachta nua á gcionroinnt. 2. Féadfar deiseanna iascaireachta fo-ghabhála a fhorchoimeád faoi na deiseanna iascaireachta iomlána. 3. Comhlíonfaidh na deiseanna iascaireachta na spriocanna inchainníochtaithe, na hamchláir agus na corrlaigh arna mbunú i gcomhréir le hAirteagail 9(2) agus 11(b), (c) agus (h). 4. Tar éis dóibh fógra a thabhairt don Choimisiún, féadfaidh na Ballstáit na deiseanna iascaireachta atá cionroinnte orthu a mhalartú go hiomlán nó i bpáirt. TEIDEAL III RÉIGIÚNÚ CAIBIDIL I PLEANANNA ILBHLIANTÚLA Airteagal 17 Bearta caomhnaithe arna nglacadh i gcomhréir le pleananna ilbhliantúla 1. Féadfar údarú a thabhairt do Bhallstáit, i bplean ilbhliantúil arna bhunú faoi Airteagail 9, 10 agus 11, bearta a ghlacadh i gcomhréir leis an bplean ilbhliantúil sin, ina sonraítear na bearta caomhnaithe is infheidhme maidir le soithí a bhfuil a mbratach ar foluain acu, i ndáil le stoic in uiscí an Aontais a bhfuil deiseanna iascaireachta cionroinnte orthu ina leith. 2. Déanfaidh Ballstáit an méid seo a leanas a áirithiú maidir leis na bearta caomhnaithe a ghlacfar de bhun mhír 1: – beidh siad comhoiriúnach do na cuspóirí atá leagtha amach in Airteagal 2 agus Airteagal 3; – beidh siad comhoiriúnach do raon feidhme agus do chuspóirí an phlean ilbhliantúil; – comhlíonfaidh siad go héifeachtach na cuspóirí agus na spriocanna inchainníochtaithe atá leagtha amach i bplean ilbhliantúil; agus – beidh siad chomh dian céanna ar a laghad leis na bearta sin atá i reachtaíocht an Aontais cheana féin. Airteagal 18 Bearta caomhnaithe na mBallstát a fhógairt Le linn do Bhallstáit bearta caomhnaithe a ghlacadh de bhun Airteagal 17(1), tabharfaidh siad fógra faoi na bearta sin don Choimisiún, do Bhallstáit leasmhara eile agus do na Comhairlí Comhairleacha iomchuí. Airteagal 19 Measúnú Féadfaidh an Coimisiún, tráth ar bith, measúnú a dhéanamh ar chomhoiriúnacht agus ar éifeachtacht na mbeart caomhnaithe arna nglacadh ag Ballstáit de bhun Airteagal 17(1). Airteagal 20 Bearta caomhnaithe réamhshocraithe arna nglacadh faoi chuimsiú na bpleananna ilbhliantúla 1. Beidh sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 55 chun na bearta caomhnaithe le haghaidh iascaigh atá cumhdaithe i bplean ilbhliantúil a shonrú, mura dtabharfaidh na Ballstáit atá údaraithe chun bearta a dhéanamh i gcomhréir le hAirteagal 17 fógra maidir le bearta den sórt sin don Choimisiún faoi cheann trí mhí tar éis an dáta a dtiocfaidh an plean ilbhliantúil i bhfeidhm. 2. Beidh sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 55 chun bearta caomhnaithe le haghaidh iascaigh atá cumhdaithe i bplean ilbhliantúil a shonrú: (a) má mheastar nach bhfuil bearta Ballstáit comhoiriúnach do chuspóirí plean ilbhliantúil ar bhonn measúnaithe arna dhéanamh de bhun Airteagal 19, nó (b) má mheastar nach gcomhlíonann bearta Ballstáit go héifeachtach na cuspóirí agus na spriocanna inchainníochtaithe atá leagtha amach i bpleananna ilbhliantúla, ar bhonn measúnaithe arna dhéanamh de bhun Airteagal 19, nó (c) má chuirtear i bhfeidhm na coimircí arna mbunú i gcomhréir le hAirteagal 11(i). 3. Ba cheart go mbeadh sé mar aidhm leis na bearta caomhnaithe arna nglacadh ag an Coimisiún a áirithiú go gcomhlíonfar na cuspóirí agus na spriocanna atá leagtha amach sa phlean ilbhliantúil. Tráth a ghlacfaidh an Coimisiún an gníomh tarmligthe, scoirfidh bearta an Bhallstáit d'éifeacht a bheith acu. CAIBIDIL II BEARTA TEICNIÚLA Airteagal 21 Bearta teicniúla I gcreat beart teicniúil arna bhunú de bhun Airteagal 14, féadfar Ballstáit a údarú bearta a ghlacadh i gcomhréir leis an gcreat sin ina sonrófar na bearta teicniúla a bheidh infheidhme maidir le soithí a bhfuil a mbratach ar foluain acu i ndáil le stoic ina n-uiscí a bhfuil deiseanna iascaireachta cionroinnte orthu ina leith. Áiritheoidh Ballstáit an méid seo a leanas maidir leis na bearta teicniúla sin: (a) beidh siad comhoiriúnach do na cuspóirí atá leagtha amach in Airteagal 2 agus Airteagal 3; (b) beidh siad comhoiriúnach do na cuspóirí atá leagtha amach i mbearta arna nglacadh i gcomhréir le hAirteagal 14; (c) comhlíonfaidh siad go héifeachtach na cuspóirí atá leagtha amach i mbearta arna nglacadh i gcomhréir le hAirteagal 14; agus (d) beidh siad chomh dian céanna ar a laghad leis na bearta sin atá i reachtaíocht an Aontais cheana féin. Airteagal 22 Bearta teicniúla na mBallstát a fhógairt Le linn do Bhallstáit bearta teicniúla a ghlacadh de bhun Airteagal 21, tabharfaidh siad fógra faoi na bearta sin don Choimisiún, do Bhallstáit leasmhara eile agus do na Comhairlí Comhairleacha iomchuí. Airteagal 23 Measúnú Féadfaidh an Coimisiún, tráth ar bith, measúnú a dhéanamh ar chomhoiriúnacht agus ar éifeachtacht na mbeart teicniúil arna nglacadh ag Ballstáit de bhun Airteagal 21. Airteagal 24 Bearta réamhshocraithe arna nglacadh faoi chreat beart teicniúil 1. Beidh sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 55 chun na bearta teicniúla atá cumhdaithe faoi chreat beart teicniúil a shonrú, mura dtabharfaidh na Ballstáit atá údaraithe bearta a ghlacadh i gcomhréir le hAirteagal 21 fógra faoi na bearta sin don Choimisiún faoi cheann trí mhí tar éis don chreat beart teicniúil teacht i bhfeidhm. 2. Beidh sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 55 chun bearta teicniúla a shonrú, más rud é, i gcás beart Ballstáit, go meastar an méid seo a leanas ar bhonn measúnaithe arna dhéanamh de bhun Airteagal 23: (a) nach bhfuil siad comhoiriúnach do na cuspóirí atá leagtha amach i gcreat beart teicniúil, nó (b) nach gcomhlíonann siad go héifeachtach na cuspóirí atá leagtha amach i gcreat beart teicniúil den sórt sin. 3. Ba cheart go mbeadh sé mar aidhm leis na bearta teicniúla arna nglacadh ag an gCoimisiún a áirithiú go gcomhlíonfar cuspóirí an chreata beart teicniúil. Tráth a ghlacfaidh an Coimisiún an gníomh tarmligthe, scoirfidh bearta an Bhallstáit d'éifeacht a bheith acu. TEIDEAL IV BEARTA NÁISIÚNTA Airteagal 25 Bearta Ballstát nach bhfuil infheidhme ach i leith soithí iascaireachta a bhfuil a mbratach ar foluain acu amháin Féadfaidh Ballstát bearta a ghlacadh chun stoic éisc a chaomhnú in uiscí an Aontais ar an gcoinníoll go bhfuil na bearta sin: (a) i bhfeidhm i leith soithí iascaireachta faoi bhratach an Bhallstáit sin amháin nó, i gcás gníomhaíochtaí iascaireachta nach ndéanann soithí iascaireachta iad, i leith daoine atá bunaithe sa chríoch; (b) comhoiriúnach do na cuspóirí atá leagtha amach in Airteagal 2 agus Airteagal 3; agus (c) chomh dian céanna ar a laghad leis na bearta atá i reachtaíocht an Aontais cheana féin. Airteagal 26 Bearta Ballstáit laistigh den chrios 12 mhuirmhíle 1. Féadfaidh Ballstát bearta neamh‑idirdhealaitheacha a dhéanamh chun stoic éisc a chaomhnú agus a bhainistiú agus chun tionchar na hiascaireachta ar chaomhnú éiceachórais na mara laistigh de chrios 12 mhuirmhíle óna bhonnlínte a íoslaghdú ar an gcoinníoll nach bhfuil bearta glactha ag an Aontas a théann i ngleic le caomhnú agus le bainistíocht go sonrach don limistéar sin. Beidh bearta an Bhallstáit comhoiriúnach do na cuspóirí a leagtar amach in Airteagal 2 agus Airteagal 3 agus beidh siad chomh dian céanna ar a laghad leis na bearta atá i reachtaíocht an Aontais cheana féin. 2. I gcás ina bhféadfadh tionchar a bheith ag bearta caomhnaithe agus bearta bainistíochta atá le glacadh ag Ballstát ar shoithí iascaireachta de chuid Ballstáit eile, ní ghlacfar na bearta sin ach tar éis dul i gcomhairle leis an gCoimisiún, leis na Ballstáit iomchuí agus leis na Comhairlí Comhairleacha iomchuí i dtaobh dréachta de na bearta agus beidh meabhrán míniúcháin ag gabháil leis an dréacht sin. CUID IV ROCHTAIN AR ACMHAINNÍ Airteagal 27 Córais lamháltas iascaireachta inaistrithe a bhunú 1. Bunóidh gach Ballstát córas lamháltas iascaireachta inaistrithe tráth nach déanaí ná an 31 Nollaig 2013 maidir leo seo a leanas: (a) gach soitheach iascaireachta atá 12 mhéadar ar fad ar an iomlán nó níos faide; agus (b) gach soitheach iascaireachta atá níos giorra ná 12 mhéadar ar an iomlán agus a úsáideann trealamh tarraingthe. 2. Féadfaidh Ballstáit soithí iascaireachta atá níos giorra ná 12 mhéadar ar an iomlán agus a úsáideann cineálacha trealaimh eile seachas trealamh tarraingthe a chuimsiú faoin gcóras lamháltas iascaireachta inaistrithe agus cuirfidh siad an Coimisiún ar an eolas faoin méid sin. Airteagal 28 Lamháltais iascaireachta inaistrithe a chionroinnt 1. Bunóidh lamháltas iascaireachta inaistrithe teidlíocht chun na deiseanna iascaireachta aonair arna gcionroinnt i gcomhréir le hAirteagal 29(1) a úsáid. 2. Déanfaidh gach Ballstát lamháltais iascaireachta inaistrithe a chionroinnt de réir critéar trédhearcach, le haghaidh gach stoic nó gach grúpa stoc a bhfuil deiseanna iascaireachta cionroinnte ina leith i gcomhréir le hAirteagal 16, gan deiseanna iascaireachta a fuarthas faoi chomhaontuithe iascaigh inbhuanaithe a áireamh. 3. Maidir le cionroinnt na lamháltas iascaireachta inaistrithe a bhaineann le hiascach measctha, cuirfidh Ballstáit an comhdhéanamh is dóchúla a bheidh ar ghabhálacha na soitheach atá rannpháirteach in iascach den sórt sin san áireamh. 4. Ní fhéadfaidh Ballstát lamháltais iascaireachta inaistrithe a chionroinnt ach ar úinéir soithigh iascaireachta faoi bhratach an Bhallstáit sin, nó ar dhaoine dlítheanacha nó nádúrtha ar mhaithe le go n-úsáidfear iad ar shoitheach den sórt sin. Féadfar lamháltais iascaireachta inaistrithe a chomhthiomsú le go ndéanfaidh daoine dlítheanacha nó nádúrtha, nó eagraíochtaí táirgeoirí aitheanta, comhbhainistíocht orthu. Féadfaidh Ballstáit teorainn a chur, ar bhonn critéar oibiachtúil agus trédhearcach, leis an gcáilitheacht chun lamháltais iascaireachta inaistrithe a fháil. 5. Féadfaidh Ballstáit teorainn a chur le tréimhse bhailíochta na lamháltas iascaireachta inaistrithe go tréimhse 15 bliana ar a laghad, ar mhaithe le lamháltais den sórt sin a ath-chionroinnt. I gcás nach bhfuil teorainn curtha ag Ballstáit le tréimhse bhailíochta na lamháltas iascaireachta inaistrithe, féadfaidh siad lamháltais den sórt sin a athghairm trí fhógra 15 bliana ar a laghad a thabhairt. 6. Féadfaidh Ballstáit lamháltais iascaireachta inaistrithe a athghairm trí fhógra níos giorra a thabhairt, i gcás ina ndéanann sealbhóir na lamháltas sárú tromchúiseach atá suite. Cuirfear athghairmeacha den sórt sin i bhfeidhm ar shlí a thabharfaidh lánéifeacht don Chomhbheartas Iascaigh, do phrionsabal na comhréireachta agus, nuair is gá, le héifeacht láithreach. 7. Ainneoin mhír 5 agus mhír 6, féadfaidh Ballstáit lamháltais iascaireachta inaistrithe nár úsáideadh ar shoitheach iascaireachta ar feadh tréimhse trí bliana as a chéile a athghairm. Airteagal 29 Deiseanna iascaireachta aonair a chionroinnt 1. Déanfaidh Ballstáit deiseanna iascaireachta aonair a chionroinnt ar shealbhóirí lamháltas iascaireachta inaistrithe, dá dtagraítear in Airteagal 28, ar bhonn deiseanna iascaireachta atá cionroinnte ar na Ballstáit, nó atá leagtha síos i bpleananna bainistíochta arna nglacadh ag Ballstáit i gcomhréir le hAirteagal 19 de Rialachán (CE) Uimh. 1967/2006. 2. Cinnfidh na Ballstáit deiseanna iascaireachta is féidir a chionroinnt ar shoithí iascaireachta a bhfuil a mbratach ar foluain acu, bunaithe ar an gcomhairle eolaíoch is fearr atá ar fáil, i gcás speiceas nach bhfuil deiseanna iascaireachta socraithe ag an gComhairle ina leith. 3. Ní thabharfaidh soithí iascaireachta faoi ghníomhaíochtaí iascaireachta ach amháin má tá a ndóthain deiseanna iascaireachta aonair ina seilbh acu chun a ngabháil fhéideartha iomlán a chumhdach. 4. Féadfaidh Ballstáit suas le 5 % de na deiseanna iascaireachta a fhorchoimeád. Bunóidh siad cuspóirí agus critéir thrédhearcacha i ndáil le cionroinnt na ndeiseanna iascaireachta sin atá forchoimeádta. Ní fhéadfar na deiseanna iascaireachta sin a chionroinnt ach ar shealbhóirí cáilithe de lamháltais iascaireachta inaistrithe mar atá leagtha amach in Airteagal 28(4). 5. Le linn lamháltais iascaireachta inaistrithe a chionroinnt i gcomhréir le hAirteagal 28 agus le linn deiseanna iascaireachta a chionroinnt i gcomhréir le mír 1 den Airteagal seo, féadfaidh Ballstát dreasachtaí a thabhairt do shoithí iascaireachta atá ag úsáid trealamh iascaireachta roghnaíoch a dhéanann fo-ghabháil de thaisme a dhíothú laistigh de na deiseanna iascaireachta atá sannta don Bhallstát sin. 6. Féadfaidh Ballstáit táillí a shocrú maidir le deiseanna iascaireachta aonair a úsáid ar mhaithe le rannchuidiú le costais a bhaineann le bainistíocht iascaigh. Airteagal 30 Clár de na lamháltais iascaireachta inaistrithe agus de na deiseanna iascaireachta aonair Bunóidh Ballstáit clár de na lamháltais iascaireachta inaistrithe agus de na deiseanna iascaireachta aonair agus déanfaidh siad an clár sin a chothabháil. Airteagal 31 Lamháltais iascaireachta inaistrithe a aistriú 1. Féadfar lamháltais iascaireachta inaistrithe a aistriú go hiomlán nó i bpáirt taobh istigh de Bhallstát i measc sealbhóirí cáilithe de lamháltais den sórt sin. 2. Féadfaidh Ballstát aistriú lamháltas iascaireachta inaistrithe a údarú chuig Ballstáit eile agus uathu. 3. Féadfaidh Ballstáit aistriú lamháltas iascaireachta inaistrithe a rialáil trí choinníollacha a fhoráil ar bhonn critéar oibiachtúil agus trédhearcach maidir lena n‑aistriú. Airteagal 32 Deiseanna iascaireachta aonair a léasú 1. Féadfar deiseanna iascaireachta aonair a léasú go hiomlán nó i bpáirt taobh istigh de Bhallstát. 2. Féadfaidh Ballstát léasú deiseanna iascaireachta aonair a údarú chuig Ballstáit eile agus uathu. Airteagal 33 Deiseanna iascaireachta a chionroinnt nach bhfuil faoi réir ag córas lamháltas iascaireachta inaistrithe 1. Déanfaidh gach Ballstát cinneadh faoin gcaoi a ndéanfar deiseanna iascaireachta atá sannta dó i gcomhréir le hAirteagal 16 agus nach bhfuil faoi réir ag córas lamháltas iascaireachta inaistrithe a chionroinnt ar shoithí faoina bhratach. Cuirfidh sé an Coimisiún ar an eolas faoin modh cionroinnte. CUID V ACMHAINN IASCAIREACHTA A BHAINISTIÚ Airteagal 34 Acmhainn iascaireachta a oiriúnú 1. Cuirfidh Ballstáit bearta i bhfeidhm chun acmhainn iascaireachta a gcuid cabhlach a oiriúnú d’fhonn cothromaíocht éifeachtach a bhaint amach idir an acmhainn iascaireachta sin agus a ndeiseanna iascaireachta. 2. Ní cheadófar imeacht ón gcabhlach le tacaíocht ó chabhair phoiblí arna bronnadh faoi chuimsiú an Chiste Eorpaigh Iascaigh don tréimhse clársceidealaithe 2007-2013 ach amháin má dhéantar an ceadúnas iascaireachta agus na húdaruithe iascaireachta a tharraingt siar roimh ré. 3. Ní chuirfear acmhainn iascaireachta nua in ionad acmhainn iascaireachta na soithí iascaireachta a tarraingíodh siar trí chabhair phoiblí. 4. Áiritheoidh Ballstáit nach sáróidh acmhainn iascaireachta a gcabhlaigh, tráth ar bith ón 1 Eanáir 2013, na huasteorainneacha le haghaidh acmhainne iascaireachta a bhunaítear i gcomhréir le hAirteagal 35. Airteagal 35 Acmhainn iascaireachta a bhainistiú 1. Beidh gach cabhlach Ballstáit faoi réir uasteorainneacha le haghaidh acmhainne iascaireachta mar a leagtar amach in Iarscríbhinn II. 2. Féadfaidh Ballstáit iarraidh ar an gCoimisiún soithí iascaireachta atá faoi réir ag córas lamháltas iascaireachta inaistrithe a bunaíodh i gcomhréir le hAirteagal 27 a eisiamh ó na huasteorainneacha le haghaidh acmhainne iascaireachta a bhunaítear i gcomhréir le mír 1. Sa chás sin, déanfar na huasteorainneacha le haghaidh acmhainne iascaireachta a athríomh chun na soithí iascaireachta nach bhfuil faoi réir ag córas lamháltas iascaireachta inaistrithe a chur san áireamh. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 55 i leith athríomh na n‑uasteorainneacha le haghaidh acmhainne iascaireachta dá dtagraítear i mír 1 agus mír 2. Airteagal 36 Cláir de chabhlaigh iascaireachta 1. Déanfaidh na Ballstáit an fhaisnéis a thaifeadadh maidir le saintréithe agus le gníomhaíochtaí shoithí iascaireachta an Aontais a bhfuil a mbratach ar foluain acu atá riachtanach i ndáil le bainistiú na mbeart arna mbunú faoin Rialachán seo. 2. Cuirfidh na Ballstáit an fhaisnéis dá dtagraítear i mír 1 ar fáil don Choimisiún. 3. Bunóidh an Coimisiún clár de chabhlaigh iascaireachta an Aontais ina mbeidh an fhaisnéis a gheobhaidh sé de bhun mhír 2. 4. Cuirfear an fhaisnéis atá ar fáil sa chlár de chabhlaigh iascaireachta an Aontais ar fáil do gach Ballstát. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 55 i leith shainiú na faisnéise dá dtagraítear i mír 1. 5. Bunóidh an Coimisiún ceanglais oibríochtúla theicniúla le haghaidh na modhanna chun an fhaisnéis dá dtagraítear i míreanna 2, 3 agus 4 a tharchur. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 56. CUID VI BONN EOLAÍOCHTA LE BAINISTÍOCHT IASCAIGH Airteagal 37 Ceanglais sonraí le haghaidh bainistíochta iascaigh 1. Aon sonraí bitheolaíochta, teicniúla, comhshaoil agus socheacnamaíocha a theastaíonn le haghaidh bainistíochta iascaigh atá bunaithe ar éiceachórais, déanfaidh na Ballstáit iad a bhailiú, a bhainistiú agus a chur ar fáil d’úsáideoirí deiridh sonraí eolaíochta, lena n‑áirítear comhlachtaí arna n‑ainmniú ag an gCoimisiún. Leis na sonraí sin beifear in ann measúnú a dhéanamh, go háirithe, ar na nithe seo a leanas: (a) an riocht ina bhfuil acmhainní bitheolaíocha na mara atá á saothrú, (b) leibhéal na hiascaireachta agus an tionchar a bhíonn ag gníomhaíochtaí iascaireachta ar acmhainní bitheolaíocha na mara agus éiceachórais na mara, agus (c) feidhmíocht shocheacnamaíoch na n‑earnálacha iascaigh, dobharshaothraithe agus próiseála laistigh agus lasmuigh d’uiscí an Aontais. 2. Déanfaidh na Ballstáit: (a) a áirithiú go bhfuil na sonraí a bhailítear cruinn iontaofa; (b) a sheachaint go ndéanfar dúbailt ar bhailiúchán sonraí chun cuspóirí difriúla; (c) a áirithiú go stórálfar sonraí a bhailítear go slán agus, nuair is infheidhme, cosaint agus rúndacht iomchuí na sonraí a bhailítear a áirithiú; (d) a áirithiú go bhfuil rochtain ag an gCoimisiún, nó ag comhlachtaí atá ainmnithe aige, ar na bunachair shonraí náisiúnta agus ar na córais a úsáidtear chun na sonraí a bhailítear a phróiseáil ar mhaithe le fíorú go bhfuil na sonraí ann agus le cáilíocht na sonraí a fhíorú. 3. Áiritheoidh na Ballstáit an comhordú náisiúnta i mbailiúchán agus i mbainistiú na sonraí eolaíochta le haghaidh bainistíochta iascaigh. Chuige sin, ainmneoidh siad comhfhreagraí náisiúnta agus eagróidh siad cruinniú comhordaithe náisiúnta bliantúil. Cuirfear an Coimisiún ar an eolas faoi na gníomhaíochtaí comhordaithe náisiúnta agus tabharfar cuireadh dó chuig na cruinnithe comhordaithe. 4. Déanfaidh Ballstáit a gcuid gníomhaíochtaí bailiúcháin sonraí